AHMAD ZAHID KETUAI JAWATANKUASA KABINET PERKASA PENSIJILAN, INDUSTRI HALAL NEGARA – PM ANWAR

KUALA LUMPUR: Semua jabatan dan agensi berkaitan akan diselaras di bawah satu Jawatankuasa Kabinet, bagi memperkasa aspek pensijilan dan industri halal negara ke peringkat lebih kompetitif, kata Datuk Seri Anwar Ibrahim.

Perdana Menteri berkata jawatankuasa itu akan diterajui Timbalan Perdana Menteri Datuk Seri Dr Ahmad Zahid Hamidi dan dipertanggungjawab menyelaras sinergi antara semua pihak terbabit, bagi memanfaatkan sepenuhnya ekosistem halal negara, sekali gus mencipta peluang lebih besar dalam pasaran halal global.

“Pensijilan halal, memang kita dapat markah yang tinggi tapi saya mahu ia terus diangkat bukan sahaja dijadikan contoh oleh negara lain, termasuk dari aspek kecekapan dari segi penyelidikan bermutu serta keupayaan memberi kelulusan dengan sangat cepat dan pantas.

“Malah pemimpin dunia yang saya temui seperti China, Jepun, Korea Selatan, Vietnam dan Kemboja juga, bercakap mengenai industri halal dengan mereka memberi tumpuan kepada Malaysia…rugi besar kalau kita tidak bagi tumpuan khusus,” katanya ketika berucap merasmikan Global Halal Summit (GHaS) 2023 di sini hari ini.

Turut hadir Ahmad Zahid, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz.

Atas faktor itu selain pasaran global industri halal dunia yang dijangka mencapai jumlah USD2.4 trilion pada 2024, Anwar yang juga Menteri Kewangan berkata beliau meminta Ahmad Zahid dan Jabatan Kemajuan Islam Malaysia (JAKIM) memberi tumpuan khusus kepada memperkasa aspek pensijilan dan promosi perdagangan, bagi membolehkan Malaysia menerajui pasaran industri halal dunia yang amat kompetitif.

Perdana Menteri berkata sinergi antara pensijilan halal dengan promosi perdagangan amat penting dan ia menuntut semua pemain industri halal tempatan, jabatan dan agensi berkaitan mengetepikan amalan bekerja secara silo.

Anwar berkata soal halal bukan hanya berkait dengan makanan dan minuman, tetapi juga barangan lain seperti produk farmaseutikal, kosmetik, barang gunaan, perkhidmatan logistik, peranti perubatan dan pengilangan kontrak, di mana penilaian ‘halal lagi bersih’ yang diberikan boleh menarik minat negara bukan Islam.

“Jadi ini semua harus diselaraskan dengan HDC (Halal Development Corporation Bhd) dan MATRADE (Perbadanan Pembangunan Perdagangan Luar Malaysia), kerana ada pengkhususan dan sinergi dengan industri tempatan.

“Jika tidak, kita hanya akan perkenal dan luluskan pensijilan halal, tetapi tidak mengembangkan industri halal negara kita,” katanya.

Dalam hal itu, Perdana Menteri mahu setiap langkah diambil JAKIM dalam pensijilan halal, mesti seiring dengan perkembangan industri tempatan dan dunia, supaya kemampanan dalam industri halal membuka akses lebih luas kepada Malaysia di pasaran global.

Anwar juga mahu ruang yang sama diberikan kepada perindustrian mikro kecil dan sederhana (PMKS) dalam industri halal, agar mereka juga mampu bersaing ke peringkat antarabangsa selain syarikat besar yang sedia terkenal dan memiliki keupayaan.

“Ada satu penekanan baharu, iaitu memberikan ruang kepada PMKS bertapak dengan bantuan sewajarnya. Kalau ini bukan urusan JAKIM, mungkin juga urusan MATRADE atau MARA, dan sebab itu saya katakan, penyelarasan itu penting,” katanya. — AlHijrah Online


JEMAAH MENTERI SETUJU POTONG GAJI 20 PERATUS SEBULAN

PUTRAJAYA: Jemaah Menteri hari ini bersetuju untuk melaksanakan pemotongan gaji masing-masing sebanyak 20 peratus setiap bulan, kata Perdana Menteri Datuk Seri Anwar Ibrahim.

Beliau berkata keputusan itu dilaksanakan atas semangat keprihatinan anggota Kabinet terhadap permasalahan yang dihadapi rakyat ketika ini.

Anwar berkata pemotongan gaji itu akan dilaksanakan kerajaan sehingga ekonomi negara kembali pulih.

“Kalau ekonomi pulih (dalam tempoh) tiga tahun, kita kaji semula lah… potong gaji ini memang tidak wajar, tetapi saya berterima kasih ke atas kesediaan mereka (Jemaah Menteri) melakukan sedikit pengorbanan.

“Ada orang kata Anwar patutlah dia tak ambil gaji Perdana Menteri kerana dia ambil gaji Menteri Kewangan, tak betul… gaji ini satu sahaja,” katanya dalam sidang media selepas mempengerusikan mesyuarat khas pertama Kabinet Kerajaan Perpaduan di sini hari ini.-AlHijrah Online


PELAJAR TINGKATAN EMPAT LEMAS KETIKA MANDI DI PANTAI

MELAKA: Seorang pelajar lelaki tingkatan empat ditemukan lemas ketika mandi-manda di pantai Mutiara Kem Terendak, Sungai Udang, di sini petang semalam.

Mangsa, Faris Darwisy Mohd Faizal, 16, ditemukan Pasukan Penyelamat Di Air (PPDA) Jabatan Bomba dan Penyelamat Malaysia (JBPM) Melaka pada 9.25 malam ini kira-kira 50 meter dari pantai dan tempat terakhir mangsa mandi.

Ketua Polis Daerah Melaka Tengah Christopher Patit berkata mangsa ke pantai bersama 14 pelajar dan dua guru Sekolah Menengah Kebangsaan Kem Terendak pada kira-kira 6 petang untuk meraikan hari terakhir guru pelatih yang mengajar di sekolah mereka.

“Ketika sedang mandi mangsa tiba-tiba dilihat terkapai-kapai dan hilang di laut tanpa sempat diberi bantuan oleh guru serta pelajar lain, yang kemudian membuat laporan di Balai Polis Sungai Udang.

“Operasi mencari dan menyelamat (SARS) digerakkan membabitkan polis, bomba dan Pasukan Komando Angkatan Tentera Malaysia (ATM). Mayat mangsa ditemukan pada 9.25 malam sebelum dibawa ke Hospital Besar Melaka untuk bedah siasat,” katanya.

Sementara itu, Pegawai Perhubungan Awam JBPM Melaka Penguasa Kanan Bomba Mohd Hafidzatullah Rashid berkata pihaknya menerima panggilan kecemasan berhubung insiden itu pada 6.30 petang.

Menurutnya operasi SARS tersebut melibatkan 26 anggota dari Balai Bomba dan Penyelamat (BBP) Tangga Batu dan dibantu BBP Melaka Tengah.–AlHijrah Online


TV ALHIJRAH REKODKAN 1.6 JUTA TONTONAN TV, 3 JUTA AUDIENS DI PLATFORM DIGITAL MINGGU PERTAMA RAMADAN

#QURANTIME TARIK 1 JUTA PENONTON TV, LEBIH 10 JUTA DI FB LIVE

KUALA LUMPUR: AlHijrah Media Corporation (TV AlHijrah) berjaya meraih 1.6 juta tontonan TV dan 3 juta penonton di platform media digital sepanjang minggu pertama Ramadan.

Stesen TV Islamik itu juga mencatat tontonan tertinggi sepanjang waktu sahur dan buka puasa dengan program terbarunya #Qurantime menjadi pilihan utama dengan capaian sejuta audiens di TV dan lebih 10 juta penonton di platform FB Live.

Ketua Pegawai Eksekutif TV AlHijrah, Namanzee Harris berkata, statistik minggu pertama Ramadan itu membuktikan stesen TV Islamik itu membuat penyesuaian yang relevan sesuai dengan kehendak semasa audiens yang mahukan program berbentuk kerohanian di bulan Ramadan.

Katanya, program-program di TV AlHijrah juga menepati selera audiens yang kini berada di rumah sejajar penguatkuasaan Perintah Kawalan Pergerakan (PKP) bagi membendung wabak COVID-19.

“TV AlHijrah sentiasa aktif memikirkan kaedah baru terutama di musim PKP dan COVID-19.

“Kita juga mengutamakan pengisian rohani di kala masyarakat dibebani isu COVID-19. TV AlHijrah mengambil peranan sebagai media penenang,” katanya kepada AlHijrah Online melalui whatsapp hari ini hari ini.

Kerajaan menguatkuasakan PKP sejak 18 Mac lalu hingga 12 Mei depan bagi mengekang penularan wabak COVID-19 yang setakat ini meragut 105 nyawa di Malaysia dengan 6,353 kes jangkitan keseluruhan.

Mengulas lanjut mengenai pencapaian TV AlHijrah, Namanzee berkata statistik itu juga menunjukkan penerimaan yang sangat baik daripada audiens, terutama orang muda dan golongan  matang berusia 50 tahun ke atas.

Selain boleh diakses melalui televisyen dan platform digital, lebih 200 kandungan audio Islamik TV AlHIjrah boleh diakses melalui Spotify. – AlHijrah Online


POLIS BURU INDIVIDU GANTUNG ENAM KAIN RENTANG TIDAK PUAS HATI MENGENAI PRU15

JOHOR BAHRU: Polis Johor sedang mengesan individu yang menggantung kain rentang memaparkan kata-kata meluahkan perasaan tidak puas hati dipercayai melibatkan sebuah parti politik, serta berkaitan Pilihan Raya Umum ke-15 (PRU15) sekitar daerah Kota Tinggi, semalam.

Ketua Polis Daerah Kota Tinggi Supt Hussin Zamora berkata pihaknya mengesan kain rentang seumpama itu digantung di enam tempat awam.

Katanya perbuatan itu merupakan satu kesalahan kerana mereka yang berhasrat menggantung kain rentang dan sebagainya di kawasan berkenaan, perlu membuat permohonan bagi mendapatkan kebenaran daripada Majlis Daerah Kota Tinggi (MDKT) terlebih dahulu.

Beliau berkata kes disiasat di bawah Seksyen 500 Kanun Keseksaan dan Seksyen 509 Kanun Keseksaan yang boleh membawa hukuman penjara maksimum dua tahun atau denda atau kedua-duanya sekali jika sabit kesalahan.

“Tindakan menurunkan kain rentang itu telah diambil oleh pihak MDKT, bagaimanapun individu yang menggantung kain rentang itu belum dapat dikesan,” katanya dalam kenyataan hari ini.–AlHijrah Online


PRN SABAH: DEBARAN SIAPA TADBIR SABAH TERJAWAB MALAM INI

KOTA KINABALU: Teka-teki gabungan parti mana yang akan mentadbir negeri Sabah akan terjawab sebentar lagi, sebaik sahaja keputusan demi keputusan Pilihan Raya Negeri (PRN) Sabah diumumkan malam ini.

Tentangan sengit disaksikan antara Gabungan Rakyat Sabah (GRS), Warisan Plus, selain Parti Cinta Sabah (PCS).

Sasaran Suruhanjaya Pilihan Raya (SPR) untuk menyaksikan peratusan keluar mengundi sehingga 75 peratus diramal tidak tercapai, kerana hanya 58 peratus sahaja tampil melunaskan tanggungjawab itu setakat jam 3 petang tadi.

Bilangan keluar mengundi yang rendah pastinya ada kaitan dengan penularan virus COVID-19 yang kebelakangan ini meningkat di negeri berkenaan.

PRN Sabah kali ke-16 ini menyaksikan 73 kerusi DUN dipertandingkan, dengan bilangan yang layak mengundi berjumlah 1,124,598 orang.

Seramai 447 calon mengemukakan kertas pencalonan pada 12 September lepas, mewakili 15 parti politik.

Gabungan Rakyat Sabah (GRS) merangkumi Barisan Nasional (BN) yang bertanding di 41 kerusi DUN, Perikatan Nasional (PN) 29 calon, manakala Parti Bersatu Sabah (PBS) 22 calon. Jumlah calon daripada GRS adalah 92 orang.

Sementara itu bagi Warisan Plus yang diterajui Datuk Seri Shafie Apdal, parti Warisan mengemukakan 46 calon, UPKO menampilkan 12 calon, manakala Pakatan Harapan yang merangkumi PKR, DAP dan Amanah bertanding 15 kerusi. Jumlah calon mewakili Warisan Plus adalah 73 orang.

Parti Cinta Sabah, yang dinakhodai mantan Menteri Luar, Datuk Seri Anifah Aman menampilkan 22 calon bagi PRN kali ini.

56 calon Bebas turut bertanding pada PRN kali ini.

Lagi laporan PRN Sabah serta lintas langsung menjelang pengumuman keputusan penuh akan dibawakan dalam Berita AlHijrah jam lapan malam ini, bersama penyampai, Wan Kamarudin Wan Ibrahim. – AlHijrah Online / Ardi Herman Mohd Mardzi


SUSPEK SERANGAN DI STESEN KERETA API BAWAH TANAH NEW YORK DITANGKAP

NEW YORK: Lelaki yang disyaki menembak 10 penumpang dalam kereta api bawah tanah di Brooklyn, New York, ditahan pada Rabu selepas pemburuan selama 30 jam, lapor Xinhua, memetik pihak berkuasa.

Suspek, Frank James, ditahan pada petang Rabu di Manhattan selepas polis menerima maklumat, kata Pesuruhjaya Polis New York City Keechant Sewell dalam satu sidang akhbar.

James, 62, disyaki melepaskan bom tangan asap dan sekurang-kurangnya 33 tembakan pistol di dalam kereta api bawah tanah pada waktu puncak pagi Selasa, kata polis.

Serangan itu menyebabkan lebih 20 orang cedera, 10 daripadanya akibat tembakan, bagaimanapun, tiada kecederaan yang mengancam nyawa dilaporkan.

James didakwa kerana melanggar larangan persekutuan bagi “serangan pengganas dan keganasan lain terhadap sistem pengangkutan awam,” kata Peguam AS untuk Daerah Timur New York Breon Peace, pada sidang akhbar itu, dan menambah kata “jika disabitkan kesalahan, dia boleh dikenakan hukuman penjara sehingga seumur hidup.”

James mempunyai rekod sembilan tangkapan sebelum ini di New York dan tiga tangkapan di New Jersey, menurut pihak berkuasa.

Pihak berkuasa mengenal pasti James sebagai orang yang dikehendaki pada malam Selasa. Motif serangan masih tidak jelas, dan siasatan lanjut diteruskan.

Serangan berlaku ketika bandar itu sedang bergelut untuk menangani insiden tembakan yang meningkat sebanyak 16.2 peratus kepada 115 pada Mac berbanding setahun lalu, menurut data daripada Jabatan Polis New York. –AlHijrah Online


Nilai murni dari Aidilfitri

“Kamu akan kehilangan nikmat jika tidak bersyukur kepada-Nya, dan nikmatnya kamu akan terselamat dengan bersyukur kepada-Nya. Kamu menjemput ujian jika nikmat tidak menjadikanmu semakin tekun dalam ibadah.” – Ibn ‘Ata’illah, al-Hikam (abad ke-13)

‘Id al-Fitr (Aidilfitri)
secara etimologinya bermaksud kembali kepada iftar – yakni kembali makan dan
minum seperti sediakala – setelah sebulan kita menahan lapar dan dahaga. Untuk
menunjukkan ketegasan kembali kepada keadaan sediakala ini, Shariah telah
mengharamkan umat ini daripada berpuasa pada 1 Shawal.

Pada bulan Ramadan yang sebelumnya, umat Islam
telah diwajibkan untuk berpuasa selama sebulan dengan maqasid sosial sebagai
tanda solidariti kepada kaum fakir dan miskin di serata dunia yang menderita
kelaparan. Sehingga tahun 2015, kira-kira 10% daripada populasi manusia berada
dalam kategori miskin tegar.

Miskin tegar dalam takrifan Bank Dunia adalah mereka yang berbelanja kurang daripada USD1.90 sehari, iaitu lebih kurang RM 8. Menilai situasi ekonomi semasa, adakah wang sebanyak ini cukup untuk menampung makan, minum dan perlindungan seharian?

Malangnya di Syria dan Yemen, kadar miskin tegar sebegini telah melonjak dari 9.5% pada tahun 2013 ke 18.6% pada tahun 2015 lantaran pergolakan yang sedang berlaku.

Barangkali ramai yang mengetahui fakta ini namun tidak berasa empati. Hanya saat seseorang itu berasa lapar seharian sebagaimana kaum miskin ini barulah perasaan empati dapat dizahirkan. Atas faktor maqasid sosial inilah berpuasa menjelma sebagai suatu bentuk solidariti bermakna bersama kaum fakir dan miskin.

Dalam hal ini, setiap Muslim, termasuk yang kaya dan berada – yang sebelumnya biasa menikmati kelembutan daging wagyu atau kaviar ikan di restoran-restoran mewah, akan turut menahan diri daripada makanan tersebut dan berlapar.

Di sini agama berkehendak untuk mendidik manusia
dengan nilai-nilai kesamarataan, empati sesama manusia terutamanya kaum
marginal, serta kawalan diri terhadap nafsu makan dan kemewahan.

Umat Islam kemudiannya diwajibkan untuk membayar zakat fitrah yang merupakan salah satu rukun Islam. Al-Qur’an menerusi surah al-Tawbah telah mengisyaratkan peri pentingnya penubuhan institusi pungutan zakat yang diamanahkan untuk mengutip dan mengurus aset zakat. Firman Allah:

“Kutiplah sebahagian daripada harta mereka
sebagai zakat.” (surah al-Tawbah: 103)

Wang yang dikumpulkan daripada kaum Muslimin kemudiannya
akan dipulangkan semula kepada kelapan-lapan asnaf zakat, yakni kaum fakir,
miskin, muallaf, al-gharimin (mereka yang berhutang), al-riqab (mereka yang
dibelenggu), ibn sabil (mereka yang mengembara), fisabilillah dan amil sendiri
pada 1 Shawal.

Falsafah di sebalik pengagihan zakat ini adalah untuk mengukir senyuman bahagia di wajah para penerima zakat. Hal ini kerana Islam melihat bahawa setiap Muslim, sama ada yang miskin ataupun yang kaya, berhak untuk bergembira pada hari lebaran ini.

Dalam sebuah masyarakat yang komunal dan bermuafakat, kegembiraan sosial hanya dapat dikecapi saat setiap segmen mereka bergembira.

Sekali lagi, nilai kesamarataan sesama manusia
menjadi prinsip asasi yang mendasari sesuatu ibadah dalam agama. Tentunya
merupakan sesuatu yang menyentuh hati melihat setiap manusia mampu bergembira
pada pagi Shawal.

Dan untuk mengindahkan lagi suasana pada Hari Raya,
umat Islam telah disarankan untuk berwangi-wangian, memakai pakaian yang indah,
makan sebelum ke masjid, bersolat sunat di paginya, bertemu dengan seramai yang
mungkin dan saling mengucapkan selamat serta memohon maaf.

Mengenakan pakaian yang indah tidak bermakna terlalu menonjol sehingga mewujudkan rasa bangga dalam hati. Menganjurkan keraian rumah terbuka pula janganlah sehingga terlalu mewah dan membazir.

Hal ini kerana Allah Taala telah mengingatkan kepada hamba-hamba-Nya (‘ibad al-rahman) agar sentiasa bersikap sederhana (wasatiyyah):

“Dan apabila mereka membelanjakan hartanya,
mereka tidak boros dan tidak pula kedekut, dan adalah perbelanjaan mereka
sederhana antara kedua-duanya.” (surah al-Furqan: 67)

Tiada siapa menafikan keenakan juadah hari raya, namun batas makan tetap perlu dijaga. Tidak sayugianya makan berlebihan sehingga mampu memudaratkan kesihatan.

Demikian juga dari sudut berpakaian hendaklah bersederhana. Sebaiknya elakkanlah libas al-shuhrah (pakaian glamor) yang begitu menonjol kerana pakaian sedemikian tidak diraikan dalam agama.

Demikian saranan Shariah agar kita sentiasa bersederhana. Adapun dalam bab berziarah dari rumah ke rumah, kita disarankan untuk berkongsi kenderaan demi mengurangkan pembebasan karbon yang menyumbang kepada perubahan iklim.

Agensi Pemeliharaan Alam (EPA) telah merekodkan bahawa secara purata 75% daripada pencemaran udara berpunca daripada kereta, sementara di kawasan bandar jumlah itu boleh mencecah sehingga 90%.

Shariah yang sama yang menganjurkan kita untuk
berziarah juga telah melarang kita daripada melakukan kerosakan di bumi (fasad
fi al-ard). Hubungan yang mesti dipelihara dalam Islam bukanlah sekadar
hubungan sesama manusia, tetapi juga sesama manusia dengan alam sekelilingnya,
dan semuanya itu terangkum dalam memenuhi ketaatan kepada Allah Taala.

Selain itu, ziarah juga seharusnya berfungsi untuk
merapatkan hubungan dan memupuk rasa kebersamaan. Maka janganlah biarkan gajet
merampas masa bersosial kita bersama keluarga dan sahabat handai. Suntiklah
perbualan bermakna mengenai kehidupan dan pengalaman bersama mereka di
sekeliling kita.

Dan tidaklah dinamakan ziarah jika tidak
dimuktamadkan dengan kemaafan. Sesungguhnya tarbiyah Ramadan selama sebulan
menjernihkan hati setiap Muslim, sehingga dengannya ia lebih bersedia untuk
memaafkan saat memasuki bulan Shawal.

Kejernihan hati merupakan prasyarat sebelum tangan
dihulurkan dan kemaafan dituturkan. Apabila tiba masanya Aidilfitri ini,
maafkanlah segala kekhilafan dengan penuh keikhlasan, lepaskanlah segala
dendam, dan lupakanlah persengketaan silam.

“Jadilah kamu orang yang pemaaf, dan ajaklah
manusia mengerjakan kebaikan, serta berpalinglah daripada orang yang jahil.”
(surah al-A’raf: 199)

Adapun segala maksiat dan dosa yang ditangguhkan
sementara pada bulan Ramadan, ia mestilah ditinggalkan terus. Barangsiapa yang
menjadikan Shawal sebagai bulan untuk menyambung perbuatan dosanya, maka telah
sia-sialah sebulan Ramadannya.

Demikianlah Aidilfitri mengajarkan kita iktibar
asasi sebagai pedoman menyambung legasi Ramadan. Sekiranya detik-detik
Aidilfitri ini dimaknai secara hakiki, maka akan tersemailah dalam diri kita
nilai-nilai kesamarataan, kesederhanaan, kebersamaan dan kemaafan yang secara
konsisten dipupuk dalam Islam.

Dan itulah makna takbir yang dilantunkan sepanjang
hari – sebagai tanda kemenangan khudi (diri) ke atas nafsunya, dan
menangnya nilai kemanusiaan ke atas kegelapan dosa.

Allahu akbar, Allahu akbar, Allahu akbar, wa lillahi al-hamd.

*HILMAN FIKRI AZMAN merupakan pegawai penyelidik di EMIR Research, sebuah badan pemikir yang berfokuskan penyelidikan polisi berteraskan data, ditunjangi nilai-nilai konsultasi, kesederhanaan, inovasi dan kerapian.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PENERANGAN PELAKSANAAN DARURAT, TAKIYUDDIN GANTI ISMAIL SABRI

KUALA LUMPUR: Penerangan Pelaksanaan Darurat oleh Timbalan Perdana Menteri, Datuk Seri Ismail Sabri Yaakob yang dijadual pada Isnin ini (2 Ogos), akan diggantikan dengan Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Makluman tersebut disampaikan Timbalan Speaker Dewan Rakyat, Datuk Mohd Rashid Hasnon dalam Mesyuarat Khas Dewan Rakyat, di sini hari ini.

“Ahli Yang Berhormat, saya ingin memaklumkan kertas maklumat yang telah diedarkan di atas meja Ahli Berhormat menyatakan bahawa Menteri di Jabatan Perdana Menteri (Parlimen dan Undang-undang) akan memberikan penerangan berkenaan Pelaksanaan Darurat pada Isnin 2 Ogos,” katanya.

Sebelum ini, Ismail Sabri yang juga merupakan Menteri Pertahan telah dijadualkan untuk memberi penerangan mengenai Pelaksanaan Darurat seperti yang dimaklumkan dalam Aturan Urusan Mesyuarat Dewan Rakyat bagi Mesyuarat Khas Penggal Ketiga Parlimen Ke-14.– AlHijrah Online


DERA, ABAI KANAK-KANAK: DUA GURU TASKA DAN PEMILIK DIHADAP KE MAHKAMAH

IPOH:  Dua guru taska didakwa di Mahkamah Sesyen di sini hari ini, masing-masing atas tiga pertuduhan mendera kanak-kanak dalam jagaan mereka di sebuah taska di Meru, awal bulan ini.

Noor Shafina Abdul Khair, 26, dan Wan Suhaila Mior Khir, 32, mengaku tidak bersalah atas semua pertuduhan itu.

Bagi pertuduhan pertama dan kedua, Noor Shafina  didakwa melakukan penganiayaan terhadap seorang kanak-kanak lelaki berusia dua tahun dengan cara menindan badan mangsa, menampar pahanya dengan kuat, menarik rambut serta menampar pipi mangsa pada 6 Julai lepas di taska tersebut.

Dia turut didakwa menganiaya seorang kanak-kanak perempuan berusia dua tahun dengan memukul belakang badan dan mencubit pipi mangsa.

Timbalan Pendakwa Raya Qurratu’aini Khalifah tidak menawarkan jaminan namun peguam Mohammad Syarifuddin Zaid memohon jaminan munasabah atas alasan anak guamnya akan memberi kerjasama penuh dalam kes itu.

Hakim Ainul Shahrin Mohamad menetapkan RM7,000 sebagai jaminan dengan seorang penjamin bagi ketiga-tiga pertuduhan dan menetapkan16 Ogos untuk sebutan semula kes.

Wan Suhaila pula dituduh menganiaya tiga kanak-kanak perempuan berumur dua tahun sehingga menyebabkan kecederaan ke atas mereka di taska sama pada 4 dan 6 Julai lepas.

Mahkamah membenarkan wanita itu yang diwakili peguam Raja Mohd Iskandar Zulkharnian Raja Abdul Malek diikat jamin berjumlah RM8,000 terhadap ketiga-tiga pertuduhan.

Kesemua pertuduhan dikemukakan mengikut Seksyen 31 (1)(a) Akta Kanak-Kanak 2001 yang membawa hukuman denda maksimum RM50,000 atau penjara maksimum 20 tahun atau kedua-duanya, jika sabit kesalahan.

Sementara itu, di mahkamah berasingan, pengurus taska berkenaan Rozidah Yahaya, 51, mengaku tidak bersalah atas pertuduhan mengabaikan seorang lagi kanak-kanak perempuan juga berusia dua tahun sehingga mangsa cedera di bahu kiri.

Dia dituduh di bawah Seksyen 33(1)(a) Akta Kanak-Kanak 2001 yang membawa hukuman denda tidak melebih RM20,000 atau penjara sehingga lima tahun atau kedua-duanya, jika sabit kesalahan.

Hakim Azizah Ahmad membenarkan wanita itu diikat jamin RM4,000 dengan seorang penjamin dengan syarat tambahan melapor diri di balai polis terdekat sebulan sekali dan menetapkan 16 Ogos untuk sebutan semula kes.

Pendakwaan dikendalikan Timbalan Pendawa Raya K. Darinee manakala tertuduh diwakili peguam Muhd Alif Afandi dan Mohamad Salihen Mastor.–AlHijrah Online


KANAK-KANAK 7 TAHUN CEDERA VAN SEKOLAH KEMALANGAN

KUALA LUMPUR: Seorang kanak-kanak berumur 7 tahun cedera selepas van sekolah yang dinaiki terbabas dan melanggar penghadang jalan raya di Jalan Pantai Dalam, Kuala Lumpur.

Menurut Komander Operasi, Pegawai Bomba Kanan (PBK) II Salmi Abdul Mukhti, kanak-kanak itu mengalami kecederaan dibahagian kepala manakala pemandu yang merupakan warga emas telah tersepit dibahagian tempat duduk pemandu.

“Pusat Gerakan Operasi Kuala Lumpur telah menerima panggilan kecemasan pada jam 1.24 petang dan seterusnya menghantar jentera dari Balai Bomba Penyelamat (BBP) Pantai ke lokasi kejadian.

“Kemalangan melibatkan 5 mangsa yang terdiri daripada 4 kanak-kanak dan 1 warga emas,” katanya dalam kenyataan hari ini.

Pemandu yang tersepit telah berjaya dikeluarkan oleh anggota bomba dengan menggunakan peralatan khas dan mangsa yang cedera dihantar ke Pusat Perubatan Universiti Malaysa (PPUM).

Operasi selesai sepenuhnya pada jam 2.02 petang. – AlHijrah Online


Periksa kereta polis jejas kredibiliti PDRM

Pakar kriminologi, Datuk Akhbar Satar berpendapat, anggota polis perlu tahu undang-undang dan tidak tunduk atas desakan terutama kepada pihak yang mahu memalukan PDRM.


JAIS AKAN SERAH NAMA INDIVIDU TOLAK VAKSIN KEPADA SULTAN SELANGOR

SHAH ALAM: Jabatan Agama Islam Selangor (JAIS) akan mempersembahkan senarai nama individu yang menolak pengambilan vaksin COVID-19 kepada Sultan Selangor, Sultan Sharafuddin Idris Shah Alhaj pada Jumaat ini.

Senarai nama tersebut melibatkan guru-guru Kelas Al-Quran dan Fardu Ain (KAFA), pentadbir masjid serta penolong pendaftar nikah di negeri ini.

Pengarahnya, Datuk Mohd Shahzihan Ahmad berkata, seramai 872 individu terlibat dalam program vaksinasi khas bagi menerima suntikan vaksinasi di Pusat Pemberian Vaksin (PPV) Dewan Syarahan dan Muzakarah Islam, di sini hari ini.

“Sebanyak 80 peratus daripadanya menolak untuk tidak mengambil vaksinasi, bagaimanapun kita masih menunggu semua individu ini hadir ke PPV.

“Selepas itu, nama mereka yang menolak untuk divaksin akan dipersembahkan kepada Sultan Selangor,” katanya.

Sementara itu, Shahzihan berkata beliau dan timbalannya juga akan berbincang bagi menggunakan peruntukan kuasa yang ada ke atas pihak terlibat yang enggan menerima suntikan vaksin.

“Semua ini kita akan teliti dari segi hak, perundangan, hukum dan lain-lain. Pihak terbabit juga mungkin boleh dirujuk di bawah peraturan kelakuan dan tatatertib dan semua itu akan diteliti selepas ini,” katanya.

Sultan Sharafuddin pada awal September lalu bertitah bahawa pihak yang masih enggan menerima suntikan vaksin COVID-19 bakal berdepan kemungkinan untuk tidak dibenarkan meneruskan tugas selepas ini.—AlHijrah Online


KORPORAT DISARAN RUJUK MAIDAM SEBELUM LAKUKAN CSR BERKAITAN ZAKAT

KUALA TERENGGANU: Majlis Agama Islam dan Adat Melayu Terengganu (Maidam) hari ini menegur tindakan sesetengah syarikat korporat dan institusi perbankan menganjurkan program tanggungjawab sosial korporat (CSR) dan mengaitkannya sebagai wang zakat, yang semakin menjadi trend sejak kebelakangan ini.

Ketua Pegawai Eksekutif Maidam, M. Rozi Bidin berkata tindakan itu boleh mengelirukan masyarakat kerana terdapat sebahagian penerima dalam program CSR tersebut bukanlah dalam kalangan asnaf.

“Program CSR mereka ini adalah untuk membantu golongan tidak bernasib baik seperti ibu tunggal, anak yatim dan gelandangan, namun mereka mengaitkan CSR itu sebagai wang zakat,” katanya kepada pemberita selepas merasmikan kaunter pandu lalu bayaran zakat di Kompleks Seri Iman di sini hari ini.

Sehubungan itu, Maidam menasihatkan mana-mana syarikat korporat atau institusi perbankan yang ingin mengadakan program CSR dengan mengagihkan wang zakat secara terus kepada penerima supaya menunaikan zakat terlebih dahulu kepada Maidam.

“Selepas itu, syarikat korporat ini boleh menuntut kembali sejumlah 25 peratus dari bayaran tersebut untuk diagihkan kepada penerima setelah mendapat nasihat serta pengesahan daripada Maidam.

Kaedah ini lebih sesuai agar pengurusan agihan zakat di Terengganu lebih lancar dalam membela nasib asnaf supaya penerima yang layak mendapat manfaatnya,” katanya.

Dalam pada itu, beliau berkata Maidam menyasarkan kutipan zakat pada tahun ini meningkat kepada RM170 juta berbanding RM163 juta yang berjaya dikutip sepanjang tahun lepas.

“Kita optimis dapat mencapai sasaran itu memandangkan sehingga hari ini, jumlah yang berjaya dikutip ialah RM141 juta…kebiasaannya jumlah pembayaran zakat meningkat sehingga 80 peratus pada bulan terakhir berbanding bulan-bulan biasa.

“Apatah lagi pembukaan kaunter pandu lalu ini akan memudahkan umat Islam menunaikan tanggungjawab mereka tanpa perlu bersesak di kaunter seperti mana sebelum ini,” katanya.

Kaunter pandu lalu yang terletak di perkarangan Kompleks Seri Iman itu menyediakan kemudahan bayaran zakat secara tunai atau tanpa tunai untuk umat Islam menjalankan tanggungjawab mereka dengan lebih selesa dan menjimatkan masa.

Bagi melancarkan lagi urusan pembayaran zakat pada saat-saat akhir, Maidam juga akan melanjutkan waktu operasi kaunter zakat iaitu tujuh hari seminggu termasuk cuti am sehingga pukul 10 malam bermula 13 Dis hingga 31 Dis depan.

“Kita galakkan orang ramai membayar zakat lebih awal bagi mengelak kesesakan pada minggu-minggu terakhir Disember tahun ini,” katanya. — BERNAMA


Malaysia tawar bantuan tangani kebakaran hutan Indonesia

KUALA LUMPUR – Malaysia menawarkan bantuan menangani kebakaran hutan di beberapa wilayah Indonesia berikutan masalah jerebu yang melanda ketika ini, dan tidak pernah menuding jari kepada negara jiran itu dalam hal ini.

Menurut laporan Bernama hari ini, Duta Besar Malaysia di Indonesia,
Zainal Abidin Bakar berkata surat rasmi kerajaan Malaysia menerusi Menteri
Tenaga, Sains, Teknologi, Alam Sekitar dan Perubahan Iklim, Yeo Bee Yin
berhubung tawaran itu telah disampaikan kepada pemerintah Indonesia, baru- baru
ini.

“Tidak ada surat protes, tapi (surat) keinginan Malaysia untuk menangani jerebu (membantu memadam kebakaran hutan dan kawasan pertanian di Indonesia),” katanya kepada pemberita selepas Majlis Resepsi Hari Kebangsaan Malaysia 2019, malam tadi, sebagaimana dipetik Bernama.

Beliau berkata demikian ketika diminta mengulas kenyataan Menteri Lingkungan
Hidup dan Kehutanan Indonesia, Siti Nurbaya Bakar seperti dilaporkan media
tempatan yang kononnya Malaysia telah menghantar surat bantahan, menuduh
Indonesia menjadi punca berlakunya jerebu di Malaysia.

Siti Nurbaya juga dilaporkan akan menulis surat kepada Zainal Abidin
bagi mendapatkan penjelasan berhubung perkara itu.

Namun Menteri Luar Indonesia, Retno Marsudi mengeluarkan kenyataan bercanggah dengan Siti Nurbaya, di mana beliau menyatakan tidak pernah menerima sebarang surat bantahan dari Malaysia berhubung perkara itu.

Lebih 42,000 hektar kawasan hutan dan ladang direkodkan telah terbakar
sejak Januari lepas, dengan beratus hektar dilaporkan masih terbakar melibatkan
beberapa provinsi atau wilayah di Indonesia.


WANITA MAUT DITIKAM BEKAS SUAMI

KOTA BHARU: Seorang wanita berusia 42 tahun maut disyaki ditikam bekas suaminya di sebuah rumah sewa di Taman Desa Darul Naim, di sini awal pagi tadi.

Ketua Polis Kelantan Datuk Muhamad Zaki Harun berkata mangsa adalah ibu tunggal kepada tiga anak berusia antara 14 hingga 24 tahun.

Beliau berkata siasatan awal polis mendapati terdapat 13 kesan kecederaan pada tubuh mangsa dan kejadian dikatakan berlaku sekitar 3 pagi.

“Siasatan awal mendapati suspek adalah bekas suami kedua mangsa dan berpisah sejak enam tahun lepas.

“Mangsa sebelum itu pernah berkahwin dan dikurniakan tiga anak (dengan suami pertama),” katanya ketika dihubungi hari ini.

Muhamad Zaki berkata motif awal kejadian dipercayai akibat cemburu kerana mangsa dikatakan mempunyai teman lelaki dan suspek ingin mengajak agar mangsa kembali kepadanya.

Beliau berkata berdasarkan keterangan saksi, wanita itu dikatakan bertengkar dengan suspek di dalam bilik di rumah itu sebelum mendengar jeritannya.

“Selepas jeritan, mangsa dilihat keluar dari bilik dalam keadaan berlumuran darah sebelum rebah di ruang tamu.

“Suspek yang berusia 51 tahun kemudian berjaya ditahan tidak jauh dari rumah itu selepas polis menerima laporan daripada anak saudara mangsa yang tinggal bersama,” katanya.

Menurut Muhamad Zaki polis merampas satu pisau pemotong sayur yang dipercayai digunakan dalam kejadian itu.

Katanya polis akan mendapatkan perintah reman terhadap suspek hari ini bagi membantu siasatan mengikut Seksyen 302 Kanun Keseksaan kerana bunuh.–AlHijrah Online


SIDANG KHAS DEWAN RAKYAT 2 MAC PILIH PM BAHARU

Sidang khas Dewan Rakyat akan diadakan 2 Mac untuk pilih Perdana Menteri baharu atau pilihan raya umum mengejut, kata Perdana Menteri Interim Tun Dr Mahathir Mohamad.

Laporan Berita AlHijrah 27 Februari 2020. — AlHijrah Online


COVID-19: KUANTAN KAWASAN TERBAHARU ZON MERAH, JUMLAH KESELURUHAN 24

KUALA LUMPUR: Satu lagi daerah iaitu Kuantan di Pahang dikategorikan sebagai zon merah COVID-19 menjadikan jumlah keseluruhan sebanyak 24 kawasan setakat 12 tengah hari semalam, menurut Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan (KKM).

Berdasarkan infografik CPRC KKM yang dikongsikan melalui media sosial rasmi KKM hari ini, daerah berkenaan telah merekodkan 43 kes positif COVID-19.

Turut dikategorikan zon merah adalah Cheras, Kepong, Lembah Pantai dan Titiwangsa (Kuala Lumpur); Sepang, Petaling, Hulu Langat, Gombak dan Klang (Selangor); Batu Pahat, Johor Bahru dan Kluang (Johor) serta Seremban dan Rembau (Negeri Sembilan).

Putrajaya; Hilir Perak dan Kinta (Perak), Jasin (Melaka), Kota Bharu (Kelantan),   Jerantut (Pahang),  Tawau (Sabah), Kuching dan Kota Samarahan (Sarawak).

Zon merah merupakan jumlah positif COVID-19 melebihi 41 kes, zon jingga (20-40 kes), zon kuning (1-19 kes) dan zon hijau tiada kes.

Sementara itu, Lembah Pantai masih mencatatkan kawasan tertinggi positif COVID-19 iaitu sebanyak 417 kes, manakala Hulu Langat dan Petaling masing-masing merekodkan 361 dan 318 kes.

Selangor masih mencatatkan bilangan kes positif COVID-19 tertinggi iaitu sebanyak 1,078 kes, manakala Perlis kekal kes terendah iaitu 17 kes. — BERNAMA


SUBAHAT SELUDUP PATI: POLIS TAHAN PEGAWAI KANAN IMIGRESEN

JOHOR BAHRU: Seorang pegawai kanan Jabatan Imigresen Johor diberkas disyaki berperanan penting dalam sindiket membawa masuk pendatang haram sejak beberapa bulan lalu.

Suspek, seorang wanita berusia 50 tahun itu merupakan individu berstatus penolong pengarah di salah sebuah kompleks imigresen di negeri itu.

Ketua Polis Johor, Datuk Ayob Khan Mydin Pitchay berkata suspek ditahan di pejabatnya pada tengah hari Rabu oleh anggota Cawangan Khas IPK Johor.

“Modus operandi suspek adalah dengan menyediakan cop imigresen Malaysia yang disyaki palsu bagi menguruskan penyeludupan warga Indonesia yang telah tamat tempoh pas lawatan sosial (PLS) sebelum arahan Perintah Kawalan Pergerakan (PKP) dikeluarkan,” katanya dalam satu sidang media di Johor.

Penahanan suspek merupakan tangkapan pegawai berpangkat paling tinggi yang terbabit sindiket penyeludupan pendatang haram setakat ini.

Tindakan ke atas wanita itu rentetan kepada penahanan tiga pegawai imigresen pada 23 Jun lalu, yang dipercayai terlibat dalam kes sama.

Tegas Datuk Ayob, pihaknya tidak akan bertolak ansur dan tidak melindungi mana-mana pihak berjawatan tinggi andai didapati terlibat dalam sindiket penyeludupan.

“Tiada pengecualian. Polis Johor tidak melihat status, kalau terlibat kita tangkap tidak mengira kedudukan. Ada pihak cuba kaitkan isu tangkapan (sindiket) ini dengan mengatakan bahawa polis menganiaya,” katanya.

Siasatan ke atas suspek dibuat mengikut Seksyen 26 (A) Antipemerdagangan Orang dan Antipenyeludupan Migran 2007 (ATIPSOM) dengan mengguna pakai prosedur siasatan di bawah Akta Kesalahan Keselamatan (Langkah-langkah Khas) 2012. — AlHijrah Online/Ardi Herman Mohd Mardzi


HAJI: NAIK KAPAL LAUT, LIHAT DUA KEMATIAN SEBELUM SAMPAI KE JEDDAH

MAKKAH: Menaiki kapal laut selama 14 hari ke Jeddah, melihat dua kematian dan berdepan ombak besar menjadi kenangan berharga ketika mengerjakan haji pada 1963.

Che Saodah Abdull Hamid, 76, berkata pada masa itu beliau berusia 17 tahun mengikuti arwah datuk dan neneknya menaiki kapal laut dari Pelabuhan Pulau Pinang dengan hanya dipandu arah oleh seorang lelaki dipanggil ‘sheikh’.

Beliau yang menetap di Makkah selama 59 tahun berkata ‘sheikh’ tersebut bertanggungjawab membawa beberapa rombongan dan sebelum berangkat, semua jemaah akan dibawa ke rumahnya untuk berehat.

Berdasarkan dokumen ‘Pas Haji Ke Makkah 1963’ yang ditunjukkan kepada pemberita ketika ditemui di rumahnya di sini, didapati ‘sheikh’ dimaksudkan ialah individu bernama Tajuddin Amin, yang menguruskan haji di Tanah Melayu dan Singapura.

Mengimbas kembali perjalanannya ke Tanah Suci menaiki kapal laut, Che Saodah berkata arwah datuk dan neneknya membuat keputusan untuk mengerjakan haji setelah duit yang dikumpul hasil mengerjakan bendang telah pun cukup.

“Tok wan (nenek) ada simpan duit di rumah. Hasil bendang…orang dulu-dulu simpan kat bawah tikar bantal. Bila dah cukup bawa duit untuk tunjuk pada ketua kampung. Tapi duit itu tidak diserah pada ketua kampung, kami serah kepada tok penghulu.

“Kemudian tok penghulu yang serah pada Lembaga Haji di Alor Setar, Kedah. Tak lama lepas itu barulah Lembaga Haji panggil kita untuk cucuk (suntik vaksin) dan bagi pasport. Kita hanya perlu ikut pak sheikh yang ditulis dalam pas haji,” ujarnya dengan loghat Kedah.

Menurut Che Saodah, ketika berangkat ke Tanah Suci, semua jemaah akan membawa pelbagai bahan makanan termasuk beras, daging kering, ikan bilis dan telur masin, pinggan dan cawan besi, bersama perkakas memasak.

Katanya, di atas kapal tersebut, kira-kira 200 jemaah dibahagi mengikut harga tiket yang dibeli iaitu kategori A, B dan C. Beliau, nenek serta datuknya berada pada kategori C, berharga RM1,500 seorang dan perlu tinggal di bahagian kapal paling bawah yang kadangkala terkena percikan ombak.

“Ketika seminggu berlayar ada dengar seorang lelaki mati. Saya tak pergi tengok dekat sebab yang meninggal itu di tingkat atas, cuma tahu ada yang mati sebab dengar kapten beritahu melalui pembesar suara.

“Minggu kedua ada seorang lagi lelaki mati, jatuh tangga…tok wan pening masa naik kapal dan suruh saya naik ke bahagian atas…nampak mayat dah siap dikapan dan nak buang ke laut, mereka letak dalam bot kecil.  Ada diletak besi di hujung kaki mayat.

“Kapal bergerak perlahan sahaja pada masa itu dan ada dibacakan talkin dan doa. Selepas mayat diturunkan barulah kapal itu laju semula dan kami kemudiannya singgah di Teluk Aden selama dua hari sebelum sambung perjalanan ke Jeddah,” katanya.

Menurut Che Saodah, ketika di Teluk Aden, semua jemaah diminta memasak sendiri dan akan mengambil bekalan makanan yang disimpan di stor kapal dengan merujuk tanda nama pada guni masing-masing.

Perjalanan selama 14 hari ke Jeddah baginya sangat mengujakan malah beliau bersyukur kerana mendapat layanan baik daripada ‘sheikh’ serta anak kapal, terutama ketika pemberian makanan waktu tengah hari dan malam, serta tempat tidur.

Menceritakan bagaimana beliau membuat keputusan menetap di Makkah, ibu kepada enam anak itu berkata ia adalah satu perkara yang tidak dijangka dan sudah ketentuan takdirnya apabila berkahwin dengan rakyat Malaysia yang menetap di situ.

Katanya, selepas tiba di Jeddah, beliau masih perlu menunggu selama dua hari dan selepas itu seorang lelaki berbangsa Arab yang dikenali sebagai Mohammad Mukminah telah membawa mereka ke Makkah.

Oleh kerana ketibaannya di Makkah pada bulan Syaaban serta perlu menunggu kira-kira empat bulan sebelum musim haji, keluarganya menumpang di rumah Muhammad Mukminah dan ketika itulah beliau dijodohkan dengan suaminya, yang juga merupakan anak kenalan datuknya iaitu seorang imam di Masjid Zahir Alor Setar, Abdullah Mohd Taib yang berkhidmat pada 1940.

Suaminya, Abdul Rahman menetap di Makkah setelah dibawa keluarganya ketika berusia empat tahun, dan ketika berkahwin dengan Che Saodah beliau berusia 22 tahun. Selepas perkahwinan itu, mereka berdua berpeluang bersama-sama mengerjakan haji pada 1963.

“Pada mulanya tok (datuk) ada tanya seronok tak berada di Makkah. Bila saya jawab seronok, tok cadangkan kahwin dengan anak kawan dia. Saya hanya setuju…kami menikah tanpa tengok macam mana rupa masing-masing. Cuma dimaklum akan kahwin dengan orang Melayu bukan orang Arab. Malam bersanding barulah tengok muka suami,” katanya.

Che Saodah berkata oleh kerana beliau tidak pulang ke Malaysia selepas berkahwin, ‘sheikh’ yang membawanya ke Jeddah telah memulangkan wang sebanyak SR150 sebagai ganti rugi kerana tidak menaiki semula kapal laut dan wang tersebut masih disimpan rapi olehnya sebagai kenang-kenangan.

Menyingkap pengalaman mengerjakan haji pada masa itu, Che Saodah berkata jemaah perlu berjalan kaki agak jauh selain diberi pilihan menaiki kereta lembu atau bas.

Ketika itu, makanan juga disediakan orang Arab dengan satu menu sahaja dan tidur di khemah yang hanya didirikan menggunakan sebatang kayu sebagai tempat berteduh.

Ditanya adakah merindui Malaysia setelah lama menetap di Makkah, Che Saodah berkata pada awalnya beliau berasa sedih, namun kota Makkah terlalu dekat dihatinya dan beliau juga ada menitipkan surat kepada arwah datuk dan neneknya pada masa itu untuk mengubat rindu.

“Pada 1975 saya ada balik ke Malaysia, buat pertama kali naik kapal terbang. Selepas itu ada juga pulang ke tanah air bawa anak-anak untuk berjumpa keluarga. Kali terakhir pada 2019 sebelum COVID-19 pun kami balik kampung,” katanya yang merupakan anak sulung daripada sembilan beradik.

Sepanjang temu bual berlangsung, Che Saodah yang berasal dari Alor Setar dilihat masih mengekalkan budaya Melayu dan selain berbahasa Arab, beliau turut menggunakan bahasa Melayu dalam loghat Kedah ketika berbual bersama anak-anaknya.

Beliau yang tinggal bersama anak-anak selepas kematian suami pada 10 Okt 1992 itu juga mahir memasak makanan Melayu seperti tapai, pulut manis, cendol dan laksa Kedah. – AlHijrah Online


COVID-19: PELAKSANAAN SOLAT HAJAT DAN DOA SELAMAT DI MASJID DAN SURAU WILAYAH PERSEKUTUAN BERMULA ESOK

KUALA LUMPUR: Jabatan Agama Islam Wilayah Persekutuan (JAWI) menyarankan semua masjid, surau Jumaat dan surau di seluruh Wilayah Persekutuan Kuala Lumpur dan Putrajaya supaya melaksanakan solat hajat dan doa selamat.

Pengarah JAWI, Mohd Ajib Ismail berkata amalan itu bagi memohon kepada Allah SWT agar wabak COVID-19 dapat dibanteras dengan berkesan dan segera.

“JAWI menjunjung setinggi-tinggi kasih kepada Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, di atas titah perintah agar kesemua masjid di seluruh negara mengadakan solat hajat dan doa selamat memohon ihsan Allah SWT agar penularan wabak COVID-19 dapat dibanteras dengan berkesan dan segera, sebagai mana disiarkan melalui Kenyataan Media Istana Negara pada 16 Oktober 2020.

“Sehubungan dengan itu, JAWI menyarankan semua masjid, surau Jumaat dan surau di seluruh Wilayah Persekutuan Kuala Lumpur dan Putrajaya supaya melaksanakan solat hajat dan doa selamat bagi tujuan tersebut sepertimana titah perintah Kebawah Duli Yang Maha Mulia Seri Paduka Baginda Yang di-Pertuan Agong,” ujar Mohd Ajib dalam kenyataan rasminya.

Menurut Ajib solat hajat dan doa selamat akan diadakan selepas Maghrib pada 20,21, dan 22 Oktober 2020.

Selain itu tarikh yang dinyatakan, Mohd Ajib juga memaklumkan solat hajat turut disaran diadakan selepas solat Jumaat pada 23 Oktober 2020. — AlHijrah Online.


ANAK PATUNG ‘CHUCKY’ PERAS UGUT ORANG DITAHAN POLIS

MEXICO: Anak patung seram, Chucky, ditahan polis Mexico selepas digunakan pemiliknya untuk memeras ugut wang daripada orang awam sambil mengacukan pisau.

Turut ditahan pemilik Chucky dan kedua-duanya didakwa atas kesalahan menganggu keamanan dan ketenteraman awam.

Ketika Chucky ditahan, kedua-dua tangannya digari sebelum dibawa ke lokap dan menjalani prosedur sama seperti suspek lain.

Ia adalah kejadian luar biasa memandangkan jenayah itu dilakukan oleh benda tidak bernyawa.

Sebelum ini pemilik patung terbabit yang dikenali sebagai Carlos pernah ditangkap bersama pasangannya kerana menimbulkan ancaman kepada orang ramai.

Chucky, anak patung yang dirasuk menjadi terkenal selepas tayangan filem “Child’s Play” pada 1988.

Ia dipersembahkan sebagai anak patung Good Guy di mana jiwa pembunuh dipindahkan ke dalam anak patung terbabit.—AlHjrah Online


DUA NELAYAN TERMASUK WARGA EMAS DISYAKI HILANG DI PERAIRAN SUNGAI BESAR

SABAK BERNAM: Dua sekawan nelayan termasuk seorang warga emas disyaki hilang di perairan Sungai Besar, sejak petang tadi.

Penolong Pengarah Bahagian Operasi Kebombaan dan Penyelamat Bomba Selangor Mohamadul Ehsan Mohd Zain berkata pihaknya menerima laporan mengenai kejadian tersebut pada pukul 4.24 petang.

Kehilangan kedua-dua nelayan itu dilaporkan oleh menantu seorang daripada mangsa, katanya.

“Seorang mangsa yang dikenal pasti adalah lelaki tempatan berusia 67 tahun, manakala identiti rakannya masih tidak dapat dikenal pasti,” katanya dalam kenyataan hari ini.

Mohamadul Ehsan berkata, pasukan bomba dari Balai Bomba dan Penyelamat Sungai Besar membantu Agensi Penguatkuasaan Maritim Malaysia (APMM) dalam misi mencari kedua-dua mangsa tersebut di kawasan pesisir pantai.—AlHijrah Online


AGONG ZAHIR TAKZIAH KEPADA KELUARGA DUA JEMAAH HAJI MENINGGAL DUNIA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan takziah kepada seluruh keluarga dua jemaah Malaysia yang meninggal dunia semasa menunaikan ibadat haji di Makkah baru-baru ini.

Jemaah haji tersebut ialah Mohd Nasir Mad Zin dan Che Siah Bakar.

Turut menzahirkan ucapan takziah ialah Raja Permaisuri Agong Tunku Azizah Aminah Maimunah Iskandariah.

Menerusi hantaran di laman Facebook Istana Negara, Seri Paduka berdua turut menzahirkan rasa sedih dengan pemergian jemaah haji tersebut dan menzahirkan harapan agar seluruh keluarga mereka sabar serta tabah menghadapi dugaan dan suasana pilu itu.

“Seri Paduka Baginda berdua mendoakan agar roh-roh Allahyarham dan Allahyarhamah dicucuri rahmat oleh Allah SWT dan ditempatkan bersama mereka yang beriman dan beramal soleh,” menurut hantaran itu.

Jemaah haji negara mula berlepas pulang ke tanah air hari ini dan penerbangan akhir dijangka pada 31 Julai, melibatkan keseluruhan 98 penerbangan.–AlHijrah Online


CGM TEKAD SALUR BANTUAN KECEMASAN HINGGA COVID-19 REDA

KUALA LUMPUR: Persatuan Cinta Gaza Malaysia (CGM) tekad untuk terus berusaha menyalurkan bantuan kecemasan kepada golongan yang memerlukan sehingga keadaan COVID-19 kembali reda.

Ketua Projek Bantuan Kecemasan COVID-19 CGM, Muhamad Amirul Syafik Radzuan berkata dengan wabak COVID-19 yang semakin mengganas dan Perintah Kawalan Pergerakan (PKP) yang tidak pasti bila akan berakhir, sikap prihatin perlu diteruskan untuk membantu mereka yang memerlukan.

”Jenis barang sumbangan yang diagihkan terdiri daripada keperluan asas seperti beras, biskut, biskut, sardin, tepung, gula, kicap, mi segera, teh, ayam dan telur serta bantuan keperluan seperti susu dan pampers kepada keluarga yang mempunyai anak kecil.

“Selain itu, terdapat tiga projek yang diberikan keutamaan dalam kempen ini iaitu Family Foodbank CGM, 1,000 Bakul Prihatin Pemandu Teksi dan Bakul Makanan Buat Saudara Sabah. CGM telah memfokuskan beberapa lokaliti untuk pengagihan bagi kempen ini iaitu di sekitar Selangor, Perak, Terengganu, Pahang, Kelantan dan Sabah.

“Oleh itu, kami menyeru seluruh rakyat Malaysia untuk terus bersikap prihatin dan cakna terhadap jiran sekeliling. Ayuh bersama membantu mereka yang memerlukan. Derma daripada dermawan, usaha daripada sukarelawan,” katanya.

Jelasnya anggaran RM10,000 digunakan pada setiap minggu untuk menyalurkan bantuan melalui projek tersebut.

Melalui bantuan dana yang lebih besar, Muhamad Amirul berkata lebih ramai individu dan keluarga terkesan dapat dibantu. – AlHijrah Online


TIADA DAM UNTUK WANITA YANG PAKAI PELITUP MUKA KETIKA IHRAM

MAKKAH: Wanita yang memakai pelitup muka ketika berada dalam ihram tidak perlu membayar dam, kata Pengarah Operasi Bimbingan Lembaga Tabung Haji (TH) Tengku Aziz Raja Abdullah.

Beliau berkata ia merupakan keputusan yang dicapai menerusi Muzakarah Haji Peringkat Kebangsaan ke-37 sempena musim haji tahun ini berikutan timbul beberapa persoalan mengenai pemakaian pelitup muka yang dikuatkuasakan oleh kerajaan Arab Saudi ketika ini.

Tengku Aziz berkata semasa wabak melanda, pemakaian pelitup muka yang diarahkan oleh pihak berkuasa bagi wanita adalah diharuskan dan tidak berdosa.

“Menutup muka dalam masa ihram mengikut hukum asalnya bagi lelaki tiada masalah dan tidak dikenakan dam, bagi wanita jika dia menutup muka maka akan dikenakan dam kerana ia larangan dalam ihram.

“Jadi timbul persoalan apabila musim wabak, sebagaimana yang kita putuskan dalam muzakarah haji iaitu sekiranya pelitup muka itu diarahkan oleh pemerintah dan terpaksa setiap orang mesti memakai pelitup muka kerana wabak maka ketika itu hukumnya akan jadi harus dan tidak dikenakan dam,” katanya.

Tengku Aziz berkata demikian ketika ditemui pemberita di bangunan penginapan dan pengurusan TH di Abraj Al Janadriah susulan timbul pendapat berbeza berkaitan larangan terkini kerajaan Arab Saudi yang mewajibkan pemakaian pelitup muka di kawasan terbuka dan tertutup.

Dam ialah satu daripada kaedah untuk menyempurnakan ibadah haji dan umrah di atas sebab-sebab tertentu.

Bagi memastikan semua jemaah haji memperoleh maklumat tepat berhubung perkara itu, pihaknya telah mengarahkan semua pembimbing yang bertugas di bawah TH memaklumkannya menerusi sesi kursus serta ceramah di tanah air dan Tanah Suci.

Menurut Tengku Aziz, perkembangan itu mungkin akan berubah dari semasa ke semasa, berdasarkan arahan daripada kerajaan Arab Saudi.

Dalam perkembangan lain, seramai 200 petugas mengadakan majlis tahlil dan bacaan Yasin malam tadi, bagi mendoakan agar urusan menyambut  ketibaan 295 jemaah di Makkah, kira-kira 8 malam ini waktu Arab Saudi dipermudahkan.

Seramai 14,306 jemaah Malaysia akan menunaikan haji pada tahun ini dengan 48 penerbangan, iaitu yang terakhir pada 2 Julai. –AlHijrah Online


ANTARA KEMASLAHATAN EKONOMI DAN KESIHATAN: SATU TARJIHAN

Oleh Senator Datuk Dr. Zulkifli Mohamad Al-Bakri

Kerajaan pada hari ini menerusi beberapa tindakan yang telah dan sedang diambil seperti arahan Perintah Kawalan Pergerakan (PKP) dan pakej-pakej rangsangan ekonomi seperti Pakej Rangsangan Ekonomi Prihatin Rakyat (PRIHATIN) pada hakikatnya sedang berusaha untuk mencari keseimbangan antara aspek kesihatan rakyat dan kepentingan ekonomi negara.

Menurut Gabenor Bank Negara Malaysia (BNM), Datuk Nor Shamsiah Mohd Yunus, BNM telah menjangkakan impak negatif akibat daripada penularan COVID-19.

Impak penularan COVID-19 mencetuskan krisis kesihatan, menyebabkan aktiviti ekonomi terjejas oleh gangguan bekalan dan permintaan susulan langkah kawalan pergerakan yang dilaksanakan kerajaan di seluruh dunia.

Bagaimanapun, impak krisis kesihatan adalah berjangka pendek. Apabila vaksin ditemui, ekonomi akan pulih dan melonjak semula selepas itu.

Impak terhadap ekonomi negara akan teruk pada separuh pertama 2020, namun aktiviti ekonomi dijangka bertambah baik pada separuh kedua 2020 dengan andaian virus berkenaan dapat ditangani.

Dalam situasi ini, sebagai sebuah kerajaan yang prihatin terhadap rakyat, segala tindakan perlu dilakukan berprinsipkan efektif governan yang dirujuk sebagai Siyasah Syar’iyyah dalam Islam.

Siyasah Syar’iyyah menurut Ibnu Qayyim al-Jawziyah adalah, “Suatu perbuatan yang membawa manusia dekat kepada kemaslahatan dan terhindar dari kebinasaan, meskipun perbuatan tersebut tidak ditetapkan oleh Rasulullah SAW atau diwahyukan oleh Allah SWT.” (Lihat al-Thuruq al-Hukmiyyah, 12) Menurut ‘Abd al-Wahhab Khallaf, Siyasah Syar’iyyah bermaksud mentadbir perkara-perkara yang umum untuk Negara Islam bagi melindungi kemaslahatan dan menolak kemudaratan berlandaskan hukum syarak yang menyeluruh. (Lihat al-Siyāsah al-Syar‘iyyah, 17)

Pelaksanaan Siyasah Syar’iyyah hendaklah berlandaskan Maqasid ‘Ammah atau dikenali juga sebagai Maqasid Syariah. (Lihat Mudhakkirah Fī al-Siyāsah al-Syar‘iyyah) Dalam menghuraikan tentang Maqasid Syariah, pelbagai takrifan dikemukakan oleh ulama sepanjang zaman, namun intipatinya tetap menfokuskan terhadap pencapaian maslahah manusia iaitu mendatangkan manfaat dan menjauhkan mudarat.

‘Alal al-Fasi mentakrifkan Maqasid Syariah dengan objektif yang diambil daripada syariah dan hikmah-hikmah yang diletakkan oleh pembuat syariah di sebalik hukum-hakamnya. (Lihat Maqasid al-Syari‘ah al-Islāmiyyah wa Makarimuha, 3) Al-Raysuni pula menyimpulkan ia sebagai objektif yang ditetapkan oleh syariat untuk dicapai demi kepentingan manusia. (Lihat Nazariyat al-Maqasid ‘inda al-Imam al-Syatibi, 19) Berdasarkan beberapa takrifan yang dikemukakan, dapat dirumuskan bahawa syariat memiliki objektif tertentu dalam menetapkan sesuatu hukum. Objektif tersebut boleh disimpulkan “untuk menatijahkan kebaikan dan mencegah kemudaratan” yang terkandung dalam setiap hukum taklif yang disyariatkan.

Manakala dalam hierarki atau aspek keutamaan Maqasid Syariah ia boleh diklasifikasikan kepada tiga, iaitu:

a) Al-Daruriyyat : Iaitu keperluan yang manusia bergantung kepadanya sama ada dari sudut kehidupan beragama atau keduniaan. Jika ia tiada maka akan berlaku kepincangan hidup manusia di dunia dan azab seksa di akhirat. (Lihat Ta’lil al-Ahkam, 282) Al-Daruriyyat yang asasi ini merangkumi lima perkara iaitu agama, nyawa, akal, keturunan dan harta benda. Ia melibatkan kelangsungan hidup manusia. (Lihat al-Mustasfa Min ‘Ilm al-Usul, 217)

b) Al-Hajiyyat : Iaitu kepentingan yang memberi kemudahan kepada manusia dan menghilangkan kesempitan yang menyebabkan kesulitan dan kesukaran dengan ketiadaannya. (Lihat al-Muwafaqat Fi Usul al-Syariah, 2/326) Namun ketiadaannya tidak menjejaskan kehidupan manusia sebagaimana ketiadaan al-daruriyyat, tetapi ia boleh menyebabkan kesulitan dalam hidup manusia. Ia berada di tempat kedua selepas al-daruriyyat dari sudut turutannya.

c) Al-Tahsiniyyat : Iaitu kepentingan yang dituntut untuk menjaga maruah menerusi adat-adat yang baik dan budi pekerti yang mulia. (Lihat al-Maqasid al-’Ammah Li al-Syariat al-Islamiyyah, 164) Jika ia tiada, ia tidak menyebabkan kepincangan sistem hidup manusia sebagaimana berlaku kepada al-daruriyyat dan tidak menyulitkan hidup mereka sebagaimana tahap al-hajiyyat, tetapi ia menjadikan kehidupan yang kurang selesa. Al-Tahsiniyyat menduduki tempat yang ketiga dalam dari segi hierarki keutamaan

Usaha bersungguh-sungguh kerajaan dalam menangani penularan wabak Covid-19 amat jelas sekali termasuk dalam kategori al-daruriyyat.

Ini memandangkan memelihara kesihatan daripada terdedah kepada penyakit berbahaya adalah termasuk dalam kategori memelihara nyawa.

Manakala pelbagai inisiatif yang dilakukan demi menjamin keberlangsungan ekonomi pula termasuk dalam kategori memelihara harta benda. Hanya isu yang timbul, apakah yang perlu didahulukan atau diutamakan antara kedua-dua perkara ini?

Terdapat perbezaan pandangan dalam kalangan para ulama dalam meletakkan susunan al-daruriyyat yang lima tersebut. Antara susunan keutamaan yang dikemukakan oleh ulama’ ialah: Agama, nyawa, akal, keturunan dan harta. Tertib ini adalah menurut jumhur dari kalangan ahli usul, antaranya al-Ghazali dalam al-Mustasfa (1/287), al-Amidi dalam al-Ahkam (3/394), Ibn al-Hajib dalam Muntaha al-Wusul (hal. 182). Manakala sebahagian yang lain menyanggah susunan ini dengan menyebut susunannya seperti berikut iaitu nyawa, harta , keturunan, agama dan akal. Inilah yang dikemukakan oleh al-Razi dalam al-Mahsul (2/217).

Ini menunjukkan bahawa para ulama hampir bersepakat bahawa memelihara nyawa itu lebih diutamakan berbanding memelihara harta.

Walau bagaimanapun, terdapat analisis yang amat baik daripada Syeikh Abdullah bin Yusuf al-Jadi’ yang berpendapat bahawa perkara darurat yang lima itu berbeza-beza tingkatannya mengikut kepada kadar kekuatan darurat semasa.

Secara praktikalnya, susunan perkara darurat yang lima itu tidak memiliki satu kaedah yang tetap, ia bahkan berubah tertib mengikut keadaan daruratnya, justeru ia tidak termasuk dalam soal prinsip dalam ilmu maqasid. (Lihat Taisir ‘Ilm Usul al-Fiqh, 338)

Justeru, kami mengatakan bahawa konsep maslahah boleh menjadi penentu dalam menimbang keutamaan perkara darurat yang lima. Lebih-lebih lagi Maqasid Syariah merupakan lanjutan dan pengembangan konsep al-maslahah al-mursalah dalam ‘ilmu Usul Fiqh.

Maslahah juga merupakan elemen utama dalam perbahasan Maqasid di mana tahqiq al-maslahah merupakan tujuan tertinggi syariat itu sendiri seperti yang disebut oleh al-Imam as-Syatibi:أَنَّ وَضْعَ الشَّرَائِعِ إِنَّمَا هُوَ لِمَصَالِحِ الْعِبَادِ فِي الْعَاجِلِ وَالْآجِلِ مَعًاMaksudnya: “Sesungguhnya syari’at itu ditetapkan hanyasalah untuk kemaslahatan manusia di dunia dan di akhirat.” (Rujuk al-Muwafaqat, 2/9)

Dalam menangani isu penularan wabak Covid-19, kami menegaskan bahawa menjaga kesihatan rakyat dan menangani krisis ekonomi adalah sama penting kerana kedua-duanya termasuk dalam kategori al-daruriyyat.

Tiada antara dua perkara tersebut yang boleh dikesampingkan atau dianggap kurang penting berbanding yang lain.

Namun demikian, dalam keadaan semasa, dengan mengambil kira pandangan daripada pihak Kementerian Kesihatan Malaysia (KKM) yang optimis bahawa penularan wabak Covid-19 boleh diatasi dalam jangka masa yang tidak lama, jika seluruh rakyat dapat mematuhi sepenuhnya arahan PKP, dan jangkaan pihak BNM bahawa aktiviti ekonomi akan bertambah baik pada separuh kedua 2020 dengan andaian virus berkenaan dapat ditangani. Maka dalam konteks ini kami cenderung mengatakan pemeliharaan terhadap kesihatan perlu lebih diutamakan.

Pandangan kami ini adalah berdasarkan beberapa pertimbangan berikut:

Rasulullah SAW sendiri pernah mengarahkan sahabat menghentikan kegiatan ekonomi di tempat berlakunya penularan wabak penyakit. Ia sebagaimana dalam riwayat berikut:فَرْوَةَ بْنِ مُسَيْكٍ قَالَ : قُلْت يَا رَسُولَ اللَّهِ ، أَرْضٌ عِنْدَنَا يُقَالُ لَهَا : أَرْضُ أَبين هِيَ أَرْضُ رِيفِنَا وَمِيرَتِنَا وَإِنَّهَا وَبِيئَةٌ أَوْ قَالَ : وَبَاؤُهَا شَدِيدَةٌ ، فَقَالَ النَّبِيُّ صَلَّى اللَّهُ عَلَيْهِ وَسَلَّمَ : دَعْهَا عَنْك فَإِنَّ مِنْ الْقَرَفِ التَّلَفَMaksudnya: “Farwah bin Musaik berkata: Aku berkata: Wahai Rasulullah, tempat kami dipanggil Abyan. Ia adalah kampung kami bercucuk tanam dan membuat bekalan makanan, padanya ada wabak yang berat. Lalu Nabi SAW bersabda: Tinggalkan ia daripada kamu keluar masuk, sesungguhnya mendekati penyakit adalah kebinasaan.” Riwayat Ahmad (15742)

Ia juga berdasarkan beberapa kaedah fiqh seperti berikut:ارتكاب أخف الضررينMaksudnya: “Mengambil yang lebih ringan di antara dua kemudaratan”

Kaedah ini digunapakai berdasarkan pertimbangan bahawa pemulihan darurat kesihatan mempunyai kebarangkalian yang tinggi untuk ditangani dalam tempoh yang singkat jika ia dijadikan keutamaan.

Namun, jika diutamakan pemulihan darurat ekonomi, sehingga dibuka semula sekatan pergerakan, maka ia berisiko tinggi akan menyebabkan darurat kesihatan yang berpanjangan dan akhirnya akan menyumbang kembali kepada krisis ekonomi yang lebih kritikal dan berpanjangan. Keadaan ini termasuk dalam lanjutan kepada satu lagi kaedah lain iaitu:الضرر لا يزال بضرر مثله أو أكبر منهMaksudnya: “Kemudaratan tidak dihapuskan dengan kemudaratan yang seumpama dengannya atau lebih besar daripadanya.”

Selain itu, kami juga berhujah dengan kaedah:درء المفاسد مقدم على جلب المصالحMaksudnya: “Menolak kerosakan adalah lebih utama daripada melakukan kebaikan.”

Dalam konteks sekarang, memutuskan sepenuhnya rantaian wabak penyakit Covid-19 yang masih tidak mempunyai vaksin itu lebih utama berbanding memulihkan kegiatan ekonomi dengan membuka semula sekatan pergerakan yang lebih bersifat menarik kemaslahatan.

Namun demikian, kami cenderung jika PKP ingin dibuka semula, maka ia boleh dibuka hanya di kawasan-kawasan dalam kategori zon hijau (tiada kes).

Kesimpulannya, kami katakan bahawa dalam situasi sekarang kerajaan telah mengambil tindakan yang amat baik dan terpuji bagi mengimbangi antara kewajipan memelihara kesihatan rakyat dan kewajipan menangani krisis ekonomi.

Ini kerana kedua-duanya termasuk dalam kategori al-daruriyyat al-khamsah di bawah Maqasid Syariah. Tindakan kerajaan melaksanakan PKP memenuhi objektif untuk memelihara nyawa dengan memutuskan rantaian penyakit tersebut.

Manakala inisiatif kerajaan melancarkan beberapa pakej ransangan ekonomi pula bertujuan untuk mencapai objektif memelihara harta benda, agar rakyat tidak kehilangan hasil pencarian, bekalan makanan dan seumpamanya. Walau bagaimanapun, antara kedua-dua darurat ini, kami katakan bahawa keutamaan lebih perlu diberikan kepada pemulihan darurat kesihatan, dengan itu ia akan menjamin kepada pemulihan krisis ekonomi yang hakiki dalam jangka masa panjang. — AlHijrah Online

Penulis adalah Menteri di Jabatan Perdana Menteri (Hal Ehwal Agama)

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


ILHAM PENJARAKAN SOSIAL, PERAK LANCAR PAWAGAM PANDU LALU PERTAMA

IPOH: Perak menjadi negeri pertama di Malaysia lancar pawagam pandu lalu dikenali sebagai Casuarina Sini-Drive.

Bernama melaporkan, Menteri Besar Perak Datuk Seri Ahmad Faizal Azumu berkata pawagam yang terletak di Downtown Meru itu mempunyai kapasiti boleh memuatkan sebanyak 70 kenderaan pada satu masa dan ia merupakan inisiatif Perak Corporation Berhad (PCB).

“Saya memperoleh ilham untuk mewujudkan panggung wayang pandu masuk ini daripada pengalaman sewaktu Perintah Kawalan Pergerakan (PKP) apabila kita diarahkan mematuhi penjarakan sosial.

“Pengenalan pawagam ini dijangka memberi impak positif kepada sektor pelancongan di Perak yang terkesan teruk ekoran pandemik COVID-19 dan diharapkan dapat menghidupkan lagi aktiviti pelancong yang datang ke Ipoh,” katanya.

“Satu frekuensi khas akan diberi kepada penonton yang audio tayangan filem berkenaan dapat didengar terus dari radio kenderaan masing-masing.

“Kami bercadang untuk membuka panggung wayang pandu masuk ini di tempat lain seperti Kuala Kangsar dan Kampar sekiranya ia mendapat sambutan,” katanya. — AlHijrah Online


POLIS CEKUP WARGA EMAS LIGAT SAMUN GUNA PISTOL MAINAN

IPOH: Taktik seorang warga emas bersenjatakan pistol mainan untuk menyamun akhirnya gagal apabila lelaki berusia 66 tahun itu diberkas ketika melakukan perbuatan itu di sebuah kedai menjual telefon bimbit, di Jalan Onn Jaafar, di sini, semalam.

Ketua Polis Daerah Ipoh, ACP Yahaya Hassan, berkata pihaknya menerima maklumat mengenai kejadian pada kira-kira jam 4 petang.

“Sepasukan anggota dari balai polis Pekan Baru bergegas ke tempat kejadian dan menangkap lelaki warga tempatan itu dan antara barang kes dirampas ialah sebuah beg galas, sepucuk pistol mainan dan dua bilah pisau,” katanya dalam satu kenyataan, di sini, hari ini.

Beliau berkata tangkapan itu juga menyelesaikan dua lagi kes mengunakan modus operandi sama iaitu samun dengan bersenjata menyerupai pistol di sebuah kedai emas pada 25 Mac lalu dan kedai serbaneka di sini pada 5 April lalu.

Katanya, suspek memiliki beberapa rekod kesalahan lampau berkaitan jenayah dan narkotik manakala ujian saringan air kencing ke atasnya mendapati dia positif dadah jenis morfin.

Yahaya berkata ketiga-tiga kes disiasat mengikut Seksyen 392/397 Kanun Keseksaan iaitu samun dengan bersenjata dan suspek direman selama tujuh hari sehingga Sabtu depan untuk siasatan lanjut.–AlHijrah Online


GURU KAFA: PENYERAPAN JAWATAN, ELAUN DG29 BAKAL TERLAKSANA

IPOH: Projek Rintis Pembelajaran Kelas Al-Quran Dan Fardu Ain (KAFA) bagi menyerap jawatan tetap guru-guru KAFA dan dibayar elaun setaraf dengan DG29 bakal terlaksana tidak lama lagi.

Menteri di Jabatan Perdana Menteri (Hal Ehwal Agama), Senator Idris Ahmad berkata, inisiatif itu walaupun diusahakan kerajaan terdahulu tetap akan dilaksanakan dan kertas kerja berkaitan telah pun disiapkan.

Jelas Idris, pihaknya juga baru bermesyuarat dengan Bahagian Pendidikan Dan Dasar, Jabatan Kemajuan Islam Malaysia (JAKIM) bagi membincangkan perkara itu yang kini dalam usaha penyelarasan.

“Jadi bila berlaku penyelarasan ini kita kena ingat pelaksananya ialah di pihak Majlis Agama Islam Negeri atau pun di pihak Jabatan Agama Islam Negeri, kita di JPM hanya boleh menyelaras dan mencadangkan saja,” katanya.

Menurut Idris, ketika ini jumlah hari pengajian kelas KAFA antara negeri juga berbeza iaitu tiga dan lima hari.

Justeru jelas beliau, penyelarasan perlu dibuat selain penelitian berkaitan penggajian dan pencen untuk guru-guru KAFA.

Idris berkata demikian kepada media selepas Majlis Penyerahan Program Inspirasiku MyHAUS YaPEIM di Kampung Sri Aman, Menglembu di Ipoh hari ini.

Inisiatif pelaksanaan Projek Rintis Pembelajaran KAFA yang sepatutnya dilaksanakan tahun lalu terpaksa dipinda susulan pandemik COVID-19 yang melanda negara.

Projek kerjasama Jabatan Perdana Menteri dengan Kementerian Pendidikan Malaysia (KPM) dan Jabatan Perkhidmatan Awam (JPA) itu bagi merealisasi usaha menyerap jawatan guru-guru KAFA.

Pelaksanaan projek ini yang sepatutnya bermula tahun 2020 sehingga tahun 2022 itu bagi membolehkan masa hadapan sejumlah 35,000 guru KAFA terbela. –AlHijrah Online


ERDOGAN KEKAL PRESIDEN TURKIYE

ANKARA: Recep Tayyip Erdogan kekal sebagai Presiden Turkiye kata Pengerusi Majlis Pilihan Raya Tertinggi Turkiye, Ahmet Yener, pada Ahad.

Memetik laporan Anadolu, Ahmet berkata Erdogan memenangi jawatan presiden Turkiye mengatasi pencabarnya Kemal Kilicdaroglu dalam pilihan raya penentu.

Menurut keputusan tidak rasmi, Erdogan telah memenangi perlumbaan dengan 52.14 peratus, manakala Kilicdaroglu mendapat 47.86 peratus undian, katanya sambil menambah 99.43% peti undi telah dibuka setakat ini.

Erdogan dalam ucapannya di Istanbul lewat Ahad berkata, 85 juta rakyat Turkiye adalah pemenang dalam pilihan raya negara yang berakhir hari ini.

Turkiye melaksanakan pilihan raya penentu pada Ahad bagi memilih presiden selepas tiada calon yang memperoleh lebih 50 peratus undi dalam pemilihan pusingan pertama, meskipun Erdogan mendahului dengan 49.52 peratus.

Perikatan Rakyat Erdogan atau People’s Alliance juga memenangi majoriti di parlimen pada 14 Mei lalu.–AlHijrah Online


PELAJAR SEKOLAH RENDAH MAUT DIHEMPAP PALANG GOL

KOTA KINABALU: Seorang murid tahun lima maut selepas dihempap palang gol ketika melakukan aktiviti sukan di Pekan Manggatal, di sini semalam.

Kejadian berlaku kira-kira jam 12.20 tengah hari itu melibatkan mangsa berusia 11 tahun yang disahkan meninggal dunia semasa mendapatkan rawatan di Hospital Likas.

Ketua Polis Daerah Kota Kinabalu ACP Mohd Zaidi Abdullah berkata, hasil siasatan awal mendapati mangsa merupakan murid Sekolah Jenis Kebangsaan (C) Lok Yuk, Manggatal.

“Mangsa dipercayai dihempap besi palang gol ketika berlangsungnya aktiviti sukan tahunan sekolah di padang itu.

“Kejadian disedari bapa mangsa dan guru sekolah sebelum bertindak menghubungi talian kecemasan untuk mendapatkan bantuan segera,” katanya dalam satu kenyataan, hari ini.

Tambah Zaidi, mangsa kemudian dihantar ke hospital sebelum disahkan meninggal dunia akibat kecederaan parah di bahagian kepala.

Kes diklasifikasikan sebagai kematian mengejut (SDR) dan siasatan lanjut masih dijalankan.—AlHijrah Online


UMK TAWAR PROGRAM ASASI KEPADA LEPASAN PENGAJIAN TAHFIZ

KOTA BHARU: Universiti Malaysia Kelantan (UMK) akan menawarkan program Asasi Teknologi Maklumat dan Komunikasi Tahfiz (FICT) kepada pelajar lepasan Sijil Pelajaran Malaysia (SPM) yang mengambil pengajian Tahfiz al-Quran di peringkat sekolah.

Pengerusi Lembaga Pengarah UMK Tan Sri Mohamad Fatmi Che Salleh berkata pengambilan pertama program tersebut dijangka bermula pada semester Jun 2023/2024 selepas mendapat kelulusan daripada Kementerian Pengajian Tinggi.

Beliau berkata program pengajian menerusi Jabatan Sains Data itu akan mengambil masa selama satu tahun atau dua semester.

“UMK turut menawarkan beberapa kursus pengajian Tahfiz al-Quran dan Fiqh Ayat-ayat al-Quran. Selain itu kurikulum FICT juga mengambil kira integrasi di antara ilmu al-Quran dan ICT dalam beberapa kursus yang ditawarkan,” katanya pada sidang media, di sini hari ini.

Turut hadir Naib Canselor UMK Prof Dr Razli Che Razak.

Mohamad Fatmi berkata syarat kemasukan bagi program tersebut adalah memiliki dan lulus SPM lepasan maahad tahfiz, maahad sains tahfiz, sekolah menengah kelolaan Yayasan Islam Kelantan (YIK), sekolah menengah agama dan sekolah-sekolah lain yang berkenaan.

Beliau berkata keutamaan akan diberikan kepada pelajar daripada keluarga golongan B40.

“Syarat kemasukan juga memerlukan pelajar mendapat sekurang-kurangnya tiga kepujian gred C termasuk kepujian Bahasa Melayu dan Matematik.

“Selain itu mereka juga telah menghafal sekurang-kurangnya lima juzuk al-Quran dan lulus temu duga,” katanya.

Sementara itu, UMK memberikan diskaun yuran kepada pelajar yang mengikut latihan industri sebanyak 78 peratus, berkuat kuasa serta-merta.

Mohamad Fatmi berkata keputusan itu dibuat sebagai tanda keprihatinan universiti awam itu terhadap aspek kebajikan pelajar-pelajar terutama daripada keluarga golongan B40.

“Kira-kira 2,500 pelajar UMK menjalani latihan industri setiap tahun. Langkah ini antara inisiatif UMK untuk membantu pelajar terutama dalam keadaan sekarang seperti harga barangan naik termasuk kos sara hidup yang semakin tinggi,” katanya. – AlHijrah Online


KARIAH MASJID BANGUNKAN PROJEK TANAMAN SAYUR DAN PENTERNAKAN IKAN

IPOH: Masjid bukan saja berfungsi sebagai tempat ibadat malah ia dapat dikembangkan dengan pelbagai aktiviti lain termasuk pertanian.

Bagi memanfaatkan ruang masjid, kariah Masjid Panglima Kinta, Ipoh membangunkan projek tanaman sayur serta penternakan ikan.

Bendahari Masjid Panglima Kinta, Nasir Ismail berkata, projek tanaman yang diberi nama Urban Farming Community (UFC) itu memberi manfaat kepada kariah dan komuniti setempat.

Katanya, projek dengan kerjasama daripada Perbadanan Pembangunan Pertanian Negeri Perak (PPPNP) itu membantu memberi sayur-sayuran secara percuma kepada pengunjung masjid berkenaan.

“Apa yang kita ada kita agihkan, kita bukan nak komersialkan benda ni, tetapi antara matlamatnya adalah supaya kita dapat mengeratkan silaturrahim dan meramaikan kariah untuk mengimarahkan masjid dengan aktiviti-aktiviti seperti ini.

“Kalau sesiapa datang waktu sayur dituai, kira bernasib baiklah sebab kita akan agih-agihkan apa yang ada,” katanya.

Menurut Nasir, projek tersebut yang bermula sejak Januari lalu juga bertujuan menarik kedatangan pelancong ke masjid tertua di Perak itu.

Katanya, Masjid Panglima Kinta yang juga merupakan masjid kedua tertua di Malaysia sering dikunjungi pelancong dari luar Perak.

Sementara itu, Pegawai Besar Operasi PPPNP, Noorasidi Noordin berkata, program tersebut bertujuan mendidik komuniti mengenai pertanian bandar yang tidak berasaskan konvensional.

Katanya, projek secara akuaponik itu dapat membantu masjid menjana pendapatan sampingan melalui tanaman sayur dan penternakan ikan.

“Tanaman ni adalah tanaman kontan, tanaman dalam jangka masa pendek, jadi kita cuba tanaman yang yang senang dan yang biasa dulu iaitu tanaman pudina dan strawberi.

“Jadi lepas habis pusingan penuaian nanti masjid boleh mohon semula pada kami untuk kita tanam dengan tanaman yang lebih komersial, seperti sawi dan sayur-sayuran yang mudah dijaga dan dikendalikan oleh masjid,” katanya.

Menurut Noorasidi, Masjid Panglima Kinta adalah masjid kelima di Perak yang telah menjalankan projek Urban Farming Community tersebut.

Katanya, terdapat 80 pot sayur-sayuran yang ditanam secara akuaponik serta penternakan ikan lampam dijalankan kariah masjid tersebut. –AlHijrah Online


DAKWAAN PENCULIKAN DI SEKOLAH: KPM TELITI SESUATU KES SEBELUM AMBIL TINDAKAN

TANJUNG MALIM: Sebarang dakwaan kononnya berlaku kes penculikan di beberapa negeri ketika ini, perlu disiasat dan diambil tindakan kes mengikut kes dan bukannya secara menyeluruh sehingga timbul pelbagai spekulasi yang boleh menjejaskan siasatan.

Menteri Kanan Pendidikan Datuk Dr Radzi Jidin berkata pihaknya dengan kerjasama Polis Diraja Malaysia (PDRM), akan meneliti secara mendalam berkaitan semua aspek daripada laporan kejadian penculikan itu, bagi memahami kejadian sebenar sebelum mengambil tindakan sewajarnya bagi memastikan keselamatan di kawasan sekolah.

“Saya hendak meneliti kebenaran cerita sebenarnya, seperti yang dikatakan hendak menguji tindakan pihak polis dan sebagainya…sebab itu pelaporan ini kita tidak mahu dengan mudah terus melihat perkara itu pada luaran sahaja, tetapi apa yang sebenarnya berlaku.

“Apabila kita dapat maklumat daripada pihak polis, apa yang penting pihak polis boleh berikan maklumat untuk buat siasatan dan sebagainya, kita akan lihat konteks tertentu untuk kita mengambil tindakan yang sewajarnya dalam apa jua keadaan.

“Generasi anak kita yang ada pada hari ini, terdedah kepada pelbagai pendedahan maklumat dan sebagainya…apapun setiap maklumat itu kita kaji, kita tidak mahu ambil pada nilai luaran dan kita akan masukkan kesemuanya,” katanya pada sidang media program Eksplorasi Alam Lestari III di Pusat Perlindungan Hidupan Liar (PKHL) Sungkai di sini hari ini.

Beliau berkata KPM mempunyai maklumat yang terhad, kerana kes yang berlaku di luar sekolah termasuk semasa murid dalam perjalanan pulang ke rumah dan siasatan dijalankan oleh pihak polis yang menentukan asas sebenar atas setiap laporan daripada mangsa.

“Apabila berlaku sebarang laporan, polis yang akan menyiasat perkara ini dengan mendalam. Sebab itu kami tidak mahu buat spekulasi, kerana ia berada di bawah bidang kuasa polis dan pihak kami sentiasa memberi kerjasama.

“Saya rasa ibu bapa pun inginkan semua anak bercerita secara jujur dan benar, namun kita nak kena tahu apakah keadaan di belakang tersebut, itu kita nak kena tahu, umumnya mereka kanak-kanak ini jujur namun apa keadaan di sebalik hal tersebut, kita nak kena semak secara mendalam,” katanya.

Radzi berkata para murid sentiasa diberikan didikan dan diingatkan tentang keselamatan mereka semasa berada di sekolah dan di mana sahaja, supaya mempunyai kesedaran dan memahami risiko dihadapi kanak-kanak seterusnya tindakan yang perlu diambil.

“Sebab itu kalau kita lihat ada sekolah yang keluarkan notifikasi untuk mengingatkan, tetapi pada masa yang sama kalau keluar macam itu (isu culik) seolah-olah keadaannya tidak begitu selamat, sebab itu kita minta dijelaskan dalam sesi persekolahan apakah keadaannya dan bagaimana pendekatan yang paling sesuai untuk anak-anak kita,” katanya.

Semalam, polis mengesahkan mesej yang tular mengenai kejadian penculikan kanak-kanak menerusi media sosial membabitkan beberapa daerah di negara ini antaranya Tangkak, Melaka Tengah, Kuantan dan Shah Alam adalah palsu.

Selain itu, dakwaan kononnya ada cubaan menculik seorang murid sekolah rendah di Taman Pinji Mewah, Ipoh seperti yang tular di media sosial baru-baru ini adalah tidak benar, tetapi hanya sebuah cerita yang direka-reka sahaja. –AlHijrah Online


KERAJAAN SEDIA TAMBAH BAIK HAL EHWAL ISLAM DI MALAYSIA AGAR BERI MANFAAT KEPADA SEMUA – PM

SHAH ALAM: Perdana Menteri Datuk Seri Anwar Ibrahim berkata Kerajaan Perpaduan terus siapsiaga menambah baik hal ehwal Islam di Malaysia agar inklusif, bukan sahaja memberi manfaat kepada umat Islam, malah rahmat kebaikan Islam juga dirasai masyarakat bukan Islam.

Menerusi hantaran di Facebooknya, Anwar berkata beliau menjunjung kasih atas kesudian Sultan Selangor Sultan Sharafuddin Idris Shah, berkenan mencemar duli mempengerusikan Mesyuarat Majlis Kebangsaan Bagi Hal Ehwal Agama Islam Malaysia (MKI) ke-70 di Dewan Syarahan dan Muzakarah Islam Shah Alam, Masjid Sultan Salahuddin Abdul Aziz Shah, di sini hari ini.

Anwar yang juga Timbalan Pengerusi Majlis itu berkata mesyuarat MKI berkenaan jelas menzahirkan keprihatinan Tuanku terhadap pengurusan hal ehwal Islam di negara ini.

“Patik dan seluruh jentera Kerajaan Perpaduan khususnya agensi Islam menjunjung duli dan beriltizam untuk memastikan tadbir urus hal ehwal Islam dilaksanakan dengan sebaik-baiknya seperti mana yang dihasratkan oleh Majlis Raja-raja.

“Patik meyakini dengan perkenan dan restu Duli-Duli Tuanku jua, usaha memperkukuhkan institusi pengurusan hal ehwal Islam di peringkat persekutuan dan negeri-negeri dapat dilaksanakan secara bersepadu dan berkesan,” katanya.

Anwar turut merakamkan sekalung penghargaan kepada ahli MKI dan wakil negeri-negeri yang hadir  pada mesyuarat itu.–AlHijrah Online


MUDA SUDAH MULA

PUTRAJAYA: Ahli Parlimen Muar, Syed Saddiq Syed Abdul Rahman membuat permohonan pendaftaran parti baharu Ikatan Demokratik Malaysia (MUDA) kepada Jabatan Pendaftaran Pertubuhan Malaysia (ROS) hari ini.

Syed Saddiq berkata, meskipun parti baharu itu dikenali sebagai MUDA, namun keahliannya dibuka kepada semua lapisan masyarakat dan kaum.

“MUDA tidak boleh dilihat hanya pada faktor umur. Ia lebih kepada fahaman, ideologi, idealisme, dasar-dasar yang inklusif, itu yang paling penting,” katanya.

Terdahulu, beliau tiba di Putrajaya pada jam 10.30 pagi untuk menghantar borang permohonan kepada ROS.

Ujar Syed Saddiq beliau menyerahkan sepenuhnya kepada ROS untuk mempertimbang kelulusan pendaftaran MUDA.

Sementara itu, Syed Saddiq berkata, sambutan terhadap penubuhan parti MUDA amat menggalakkan dan ramai yang berminat untuk menyertainya. — AlHijrah Online.


Pelantikan Exco Johor baharu pagi ini

JOHOR BAHRU, 22 April – Majlis pelantikan Ahli Majlis
Mesyuarat Kerajaan Negeri Johor dijangka berlangsung di Istana Bukit Serene
pagi ini.

Sehingga jam 8.40 pagi tadi tujuh Exco lama telah memasuki
pekarangan Istana Bukit Serene termasuk Menteri Besar, Dr Sahruddin Jamal.

ADUN Jementah, Tan Chen Choon yang sebelum ini dikhabarkan
bakal dilantik sebagai Exco dalam pentadbiran baharu kelihatan tiba di pintu
masuk Istana Bukit Serene.

Meskipun beliau tidak menurunkan cermin tingkap kereta namun
ada rakan media yang dapat mengecam wajah ADUN DAP itu.

Dua lagi kenderaan yang membawa ADUN dipercayai daripada
Bersatu turut enggan membuka cermin tingkap untuk dirakam gambar oleh pihak
media.

Sinar Harian melaporkan setakat ini, kelibat dua Exco iaitu Tan Hong Ping dan Mazlan Bujang yang dikhabarkan digugurkan daripada barisan Exco baharu tidak kelihatan.

Dr Sahruddin dijangka mengadakan sidang media di pejabatnya
tengah hari ini selepas majlis pelantikan barisan Exco baharu.


DAKWAAN BEKAS DOKTOR PELATIH JADI MANGSA BULI, CUBA BUNUH DIRI KES LAMA

KOTA BHARU: Perkongsian seorang bekas doktor pelatih di media sosial yang mendakwa menjadi mangsa buli secara emosi di sebuah hospital kerajaan di Kelantan sehingga menyebabkan berlaku cubaan bunuh diri, adalah kes lama.

Pengarah Jabatan Kesihatan Negeri Kelantan (JKNK) Datuk Dr Zaini Hussin berkata, kes berkenaan yang berlaku pada tahun 2019 itu telah ditutup dan dianggap selesai, kerana dakwaan itu tidak dapat dibuktikan dengan jelas, namun kini ia ditularkan kembali.

“Kita melihat laporan tersebut, ia tidak dinyatakan siapa yang menulis, menyebabkan kita sukar untuk mengenal pasti sama ada pengadu adalah doktor siswazah atau sebaliknya.

“Sekiranya ada laporan yang lebih khusus, kita sentiasa bersedia untuk melakukan siasatan lanjut dan memastikan mereka (mangsa buli) akan mendapat pembelaan sekiranya kejadian benar-benar berlaku,” katanya selepas hadir Majlis Sambutan Hari Asma Sedunia Peringkat Hospital Raja Perempuan Zainab II (HRPZ II) dan pelancaran Klinik Asma Teruk di HRPZ II, di sini hari ini.

Terdahulu tular di media sosial mengenai perkongsian seorang bekas doktor pelatih yang mendakwa mengalami penderaan emosi, selain dikutuk dan terpaksa bekerja lebih masa walaupun syif sudah tamat sepanjang ditempatkan di Jabatan Pembedahan, di sebuah hospital kerajaan di Pantai Timur.

Menurut perkongsian itu juga, akibat daripada penderaan emosi itu beliau turut melakukan cubaan membunuh diri sebanyak dua kali selain beliau juga telah melaporkan perkara itu kepada Timbalan Pengarah namun tiada sebarang tindakan lanjut yang diambil.

Mengulas lanjut, Dr Zaini berkata JKNK mengadakan perjumpaan secara berkala iaitu sekitar satu hingga tiga kali sebulan untuk mendengar masalah mereka.

“Kita di JKNK, serta jabatan-jabatan dan juga pakar-pakar ingin membantu mereka (doktor pelatih) bagi memastikan mereka menjadi pegawai perubatan yang terbaik. Dan kita juga mempunyai unit kaunseling yang mengalukan kedatangan mereka untuk mendapatkan bantuan sekiranya mereka mempunyai masalah,” katanya.

Dalam perkembangan lain, Dr Zaini berkata pihaknya tidak menolak kemungkinan akan berlaku peningkatan kes harian COVID-19 susulan perayaan Hari Raya Aidilfitri baru-baru ini.

“Setakat ini kes harian COVID-19 di Kelantan berlaku penurunan iaitu sekitar dua digit sahaja selain kemasukan pesakit COVID-19 ke hospital dan unit rawatan rapi (ICU) juga telah berkurang.

“Namun kita tidak menolak kemungkinan akan berlaku peningkatan selepas Hari Raya baru-baru ini pada tahap satu dan dua selain kita juga masih kekalkan katil untuk pesakit COVID-19 sekitar 300 katil di seluruh negeri dan 30 katil di ICU,” katanya.–AlHijrah Online


POLIS SIASAT DAKWAAN GURU DORONG PELAJAR PELUK AGAMA ISLAM

KUALA LUMPUR: Polis membuka kertas siasatan berhubung kes wanita tidak berpuas hati terhadap guru di sebuah sekolah menengah yang dikatakan mendorong seorang pelajar lelaki untuk memeluk agama Islam.

Ketua Polis Daerah Cheras ACP Zam Halim Jamaluddin berkata wanita yang juga ibu kepada pelajar lelaki berusia 15 tahun itu telah membuat laporan polis semalam.

Beliau berkata kes disiasat mengikut Seksyen 298A Kanun Keseksaan iaitu menyebabkan suasana tidak harmoni atas alasan-alasan agama dan awam serta Seksyen 505(b) Kanun Keseksaan iaitu menyebabkan ketakutan atau kegentaran kepada awam.

“Sehingga kini, beberapa orang saksi telah dirakam percakapan dan siasatan terperinci sedang dilakukan berhubung kejadian ini. Polis menasihatkan orang ramai supaya tidak membuat sebarang spekulasi,” katanya dalam kenyataan hari ini.


PRN: AGIHAN KERUSI DIJANGKA DIUMUM HUJUNG MAC – FAHMI

PETALING JAYA: Sekretariat Kerajaan Perpaduan Malaysia dijangka mengumumkan hasil rundingan pembahagian kerusi antara parti dalam gabungan itu bagi menghadapi pilihan raya negeri (PRN), sebelum hujung Mac ini.

Pengarah Komunikasi Pakatan Harapan (PH) Fahmi Fadzil berkata ia mungkin diumumkan lebih awal kerana rundingan secara tidak rasmi mengenai pembahagian kerusi di enam negeri yang bakal mengadakan PRN, iaitu Selangor, Kedah, Pulau Pinang, Kelantan, Terengganu dan Negeri Sembilan, sudah berlangsung agak lama.

“Proses (rundingan) itu sedang berjalan dan saya rasa ia akan dimuktamadkan (secara rasmi) melalui Sekretariat Kerajaan Perpaduan Malaysia yang terbentuk beberapa bulan lepas.

“…namun, tidak semestinya semua negeri diumumkan secara serentak, mungkin ada sesetengah negeri akan diumum terlebih dahulu,” kata Menteri Komunikasi dan Digital itu kepada pemberita selepas merasmikan Konvensyen Pemantapan Penerangan PKR Selangor, di sini hari ini.

Pada 22 Feb lepas, menteri besar dan ketua menteri dari enam negeri tersebut mencapai kata sepakat untuk mempertimbangkan pembubaran Dewan Undangan Negeri (DUN) masing-masing dalam dua minggu terakhir Jun bagi memberi laluan kepada PRN.

Menteri Besar Selangor Datuk Seri Amirudin Shari dilapor berkata kesepakatan itu dicapai ketika sesi minum petang di Kuala Lumpur sempena Mesyuarat Majlis Raja-Raja ke-261 baru-baru ini. —AlHijrah Online


MALAYSIA KESAL P.B.B. TIDAK BERTINDAK TERHADAP ISRAEL – PM MUHYIDDIN

KUALA LUMPUR: Malaysia dukacita dan rasa kesal dengan Majlis Keselamatan Pertubuhan Bangsa-Bangsa Bersatu (PBB) yang sehingga kini belum mengeluarkan sebarang kenyataan berhubung konflik yang berlaku di Palestin.

Perdana Menteri, Tan Sri Muhyiddin Yassin berkata, beliau kecewa dengan ketidakmampuan masyarakat antarabangsa untuk menangani kekejaman yang dilakukan Israel ke atas rakyat Palestin.

“Majlis Keselamatan PBB belum mengeluarkan sebarang kenyataan berhubung situasi terkini di Palestin lantaran bangkangan daripada Amerika Syarikat,” katanya.

Malaysia, dalam pada itu akan terus berusaha menyeru komuniti antarabangsa terutama Majlis Keselamatan PBB untuk bertindak segera bagi memaksa Israel menghentikan serangan terhadap rakyat Palestin.

Sementara itu, Muhyiddin mewakili kerajaan Malaysia tetap konsisten dalam menyokong perjuangan Palestin dalam segi politik, ekonomi serta moral.

“Penyelesaian terbaik untuk konflik Palestin-Israel hanya boleh dicapai melalui rundingan bagi memastikan keamanan, keselamatan dan kestabilan serantau yang berkekalan.

“Malaysia menyokong penyelesaian yang adil dan saksama melalui Penyelesaian Dua Negara atau ‘Two-State Solution’ berdasarkan garis sempadan sebelum tahun 1967, dengan Baitulmaqdis sebagai ibu negara Palestin sebagai satu-satunya jalan penyelesaian terhadap konflik Palestin-Israel,” katanya.

Dalam masa yang sama, Muhyiddin memaklumkan Jawatankuasa Eksekutif Pertubuhan Kerjasama Islam (OIC) akan mengadakan sebuah mesyuarat tergempar secara maya di peringkat menteri-menteri Luar, pada 16 Mei, esok.

“Kerajaan Malaysia akan diwakili oleh Menteri Luar (Datuk Seri Hishammuddin Tun Hussein) untuk menyertai mesyuarat tersebut bagi menegaskan pendirian Malaysia terhadap situasi di Palestin,” katanya.

Muhyiddin turut menjelaskan bahawa serangan Israel ke atas Palestin merupakan tindakan yang mencabuli undang-undang antarabangsa, undang-undang hak asasi manusia, undang-undang kemanusiaan antarabangsa, Piagam PBB serta merupakan jenayah perang yang menyalahi Konvensyen Keempat Geneva 1949.—AlHijrah Online


KPM BUKA PERMOHONAN PELANTIKAN PENGAWAS PEPERIKSAAN SPM 2023 KEPADA ORANG AWAM

KUALA LUMPUR: Kementerian Pendidikan Malaysia (KPM) buat pertama kalinya membuka permohonan bagi pelantikan pengawas peperiksaan Sijil Pelajaran Malaysia (SPM) 2023 kepada orang awam.

“Pemohon yang berjaya dan disenarai pendek sebagai calon sukarelawan akan dipanggil untuk sesi temu duga di Pejabat Pendidikan Daerah yang berdekatan,” menurut hantaran itu.

Menurut KPM, inisiatif itu merupakan satu daripada tujuh langkah kementerian berkenaan dalam mengatasi beban tugas guru yang diumumkan Menteri Pendidikan Fadhlina Sidek pada 17 Feb lepas.

Antara syarat yang ditetapkan adalah warganegara Malaysia yang berumur 18 hingga 65 tahun; mempunyai sekurang-kurangnya kelayakan SPM atau kelayakan yang diiktiraf setaraf dengannya oleh kerajaan; bebas daripada sebarang rekod jenayah dan tindakan mahkamah, di samping mempunyai pengangkutan sendiri.

Menurut hantaran itu, lima kategori pemohon ditetapkan KPM iaitu Kategori 1 yang terdiri daripada pesara kerajaan di bawah skim Pegawai Perkhidmatan Pendidikan; Kategori 2 (pelajar institut pengajian tinggi awam, institut pengajian tinggi swasta, Institut Pendidikan Guru, lepasan asasi atau matrikulasi).

Kategori 3 ialah guru Sekolah Menengah Agama Kerajaan Negeri, sekolah swasta, Maktab Rendah Sains Mara; Kategori 4 (anggota kumpulan pelaksana atau pekerja kontrak kerajaan) dan Kategori  5 (kakitangan bukan kerajaan atau pesara kerajaan dan swasta).

KPM turut memaklumkan, orang ramai boleh menghubungi JPN masing-masing atau emel kepada Lembaga Peperiksaan di khidmatbantu.lp@moe.gov.my untuk pertanyaan lanjut.–AlHijrah Online


POLIS SAHKAN LAPORAN PEMILIK KELAB KOMEDI TERIMA UGUTAN

KUALA LUMPUR: Polis mengesahkan telah menerima laporan daripada pemilik sebuah kelab komedi di Taman Tun Dr Ismail, di sini, berhubung ugutan yang diterima daripada seorang individu tidak dikenali.

Ketua Polis Daerah Petaling Jaya ACP Mohamad Fakhruddin Abdul Hamid berkata laporan dibuat lelaki itu pada hari ini dan dipercayai mempunyai kaitan dengan insiden simbahan cat pada kelab komedi itu seperti yang dilaporkan semalam.

Beliau berkata kes berkenaan disiasat di bawah Seksyen 507 Kanun Keseksaan dan Seksyen 14 Akta Kesalahan Kecil 1955.

“Ugutan diterima oleh isteri pengadu daripada seorang lelaki tidak dikenali dan ugutan dituju kepada pengadu dan ia ada kaitan dengan simbahan cat,” katanya ketika dihubungi hari ini.

Semalam, sebuah kelab komedi yang menjadi lokasi seorang wanita menanggalkan baju kurung dan tudung ketika membuat persembahan komediri, disimbah cat oleh dua lelaki. –AlHijrah Online


TIDAK PERLU IMBAS MYSEJAHTERA UNTUK MASUK PREMIS

PUTRAJAYA:  Imbasan kod QR  menggunakan aplikasi MySejahtera sebagai prosedur operasi standard (SOP) daftar masuk ke premis tidak lagi diwajibkan berkuat kuasa 1 Mei, umum Menteri Kesihatan Khairy Jamaluddin.

Bagaimanapun, beliau berkata pengurusan premis hendaklah menyemak status risiko individu yang akan memasuki premis untuk memastikan mereka dengan status ‘High Risk’ iaitu kes positif COVID-19 dan yang diberi arahan Perintah Pengawasan dan Pemantauan (HSO) tidak dibenarkan masuk ke premis tersebut.

Dalam sidang media bagi mengumumkan kelonggaran langkah kawalan dan pencegahan COVID-19 selaras dengan Fasa Peralihan Ke Endemik hari ini, Khairy berkata kemasukan individu ke mana-mana premis adalah dibenarkan tanpa mengira status vaksinasi mereka.

“Mereka yang positif COVID-19 walaupun mempunyai status vaksinasi lengkap masih tidak dibenarkan masuk ke premis.

“Ini termasuk individu dalam tempoh HSO termasuk pengembara tanpa vaksinasi lengkap yang baru tiba di Malaysia tidak dibenarkan masuk ke premis,” katanya yang turut meminta orang ramai mengaktifkan fungsi MySJ Trace untuk tujuan pengesanan kontak.

Khairy berkata aplikasi MySejahtera masih lagi penting untuk digunakan antara lain bagi tujuan pelaporan keputusan ujian pengesanan COVID-19 dan arahan HSO serta membantu Kementerian Kesihatan (KKM) dalam pencegahan dan kawalan COVID-19.

Beliau berkata fungsi HotspotTracker yang dahulu digunakan untuk menjejak kawasan titik panas kes COVID-19 kini akan diubah sebagai Infectious Disease Tracker untuk melihat kawasan titik panas penyakit lain seperti rabies (penyakit anjing gila), demam campak (measles), penyakit tangan, kaki & mulut (HFMD) dan denggi.

“Kawasan ini akan ditentukan berdasarkan jumlah kes aktif di kawasan lingkungan pengguna untuk setiap penyakit berjangkit,” katanya.

Beliau berkata langkah proaktif itu diambil bagi mengelakkan daripada mengunjungi kawasan berisiko tinggi berlaku penularan penyakit berjangkit terutamanya jika bersama-sama mereka yang berisiko tinggi dan mempunyai komorbiditi.

“Saya juga amat menggalakkan persatuan-persatuan komuniti menggunakan fungsi ini untuk membantu dalam mengawal penularan penyakit berjangkit di kawasan kediaman masing- masing dengan melaksanakan pelbagai aktiviti seperti gotong-royong serta pembersihan kawasan perumahan dan perkampungan,” katanya. – AlHijrah Online


MAHAL TAPI MAMPU SELAMATKAN NYAWA KANAK-KANAK

Kadar kemalangan bayi atau kanak-kanak boleh dikurangkan sehingga 54 peratus. Ikuti laporan khas kerusi keselamatan kanak-kanak disediakan Serieffa Mushtafa Albakry untuk Berita AlHijrah siaran 21 November 2019.


AMARAN HUJAN BERTERUSAN DI KEBANYAKAN NEGERI DI SEMENANJUNG SEHINGGA ESOK

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan berterusan di kebanyakan kawasan di Semenanjung sehingga esok.

MetMalaysia menerusi kenyataan hari ini memaklumkan hujan lebat berterusan dijangka berlaku di Kelantan dan Terengganu manakala hujan berterusan di Perlis, Kedah, Pulau Pinang, Perak (Hulu Perak), Kelantan (Gua Musang), Terengganu (Kemaman), Pahang (Jerantut, Kuantan dan Pekan).

Menurut jabatan itu, petang ini dijangka berlaku ribut petir di Selangor, Kuala Lumpur, Putrajaya, Melaka, Perlis, Pulau Pinang, Perak, Kedah, Negeri Sembilan, Johor dan beberapa kawasan di Sabah dan Sarawak.

Hujan diramal malam ini di seluruh negara kecuali di beberapa kawasan di Sarawak (Kuching, Serian dan Samarahan) dan Sabah (Tawau) manakala ribut petir dijangka berlaku di Sandakan dan Kudat.

Esok, hujan dijangka berlaku di Kelantan, Terengganu, Pahang, Perlis, Kedah, Pulau Pinang, Perak, Johor dan beberapa lokasi di Sabah (Pantai Barat, Sandakan dan Kudat).

Pada petang Sabtu, ribut petir diramal di Selangor, Kuala Lumpur, Putrajaya, Melaka, Perlis, Pulau Pinang, Perak, Kedah, Negeri Sembilan, Johor serta beberapa kawasan di Sabah dan Sarawak.

Pada Ahad (4 Dis) MetMalaysia menjangka berlakunya hujan pada sebelah pagi di Perlis, Kelantan, Terengganu, Kedah, Pulau Pinang, Selangor, Kuala Lumpur, Putrajaya, Negeri Sembilan, Melaka, Johor dan beberapa kawasan di Sabah.

Pada petang dan malam pula diramal ribut petir di kebanyakan kawasan di seluruh negara. –AlHijrah Online


MHub, Tongdun meterai perjanjian laksana ciri pengecaman wajah

KUALA LUMPUR – MHub dan Tongdun International telah memuktamadkan secara rasminya kerjasama mereka untuk melaksanakan ciri pengecaman wajah yang akan meningkatkan lagi tahap keselamatan transaksi penjualan hartanah serta perkhidmatan pembiayaan gadai janji menerusi aplikasi pengguna MHub yang akan dilancarkan dalam waktu terdekat.

Kerjasama rasmi itu susulan memorandum persefahaman (MoU) yang  ditandatangani MHub dan Tongdun pada Disember 2018, apabila platform  Malaysian Proptech itu dihubungkan dengan Tongdun sebagai pemudahcara pertukaran pengetahuan dua hala untuk meningkatkan lagi inovasi dan keselamatan sektor harta tanah.

“Bidang kerjasama termasuk  pembangunan pengesahan identiti dalam talian (e-KYC), peningkatan pengesanan penipuan, dan pemodelan bersama bagi mata kredit alternatif,” kata MHub dalam kenyataan hari ini.

Pengasas bersama dan ketua pegawai eksekutif Quek Wee Siong berkata  kerjasama itu akan memberikan lebih keselesaan kepada pengguna kerana ia  membolehkan mereka membuat pengesahan identiti mereka secara dalam talian tanpa sempadan, dengan hanya menggunakan telefon pintar mereka.

“Tongdun
 dan MHub berkongsi matlamat sama untuk membantu orang ramai memiliki
hartanah impian mereka dengan menjadikan proses penjualan dan pembelian
lebih mudah, lebih cepat dan lebih selamat.

“Pemuktamadan secara  rasminya kerjasama kami merupakan langkah penting bagi pertumbuhan MHub sebagai peneraju ruang pasaran hartanah digital, kerana kami kini  mempunyai data besar pintar berasaskan analitik untuk melindungi pengguna kami daripada risiko dan penipuan internet,” katanya sebagaimana laporan Bernama yang dipetik Sinar Harian.


KADAR HAJI MENINGKAT, JEMAAH B40 DIKENAKAN BAYARAN RM10,980

KUALA LUMPUR: Jemaah haji Muassasah bagi kategori B40 musim 1443H/2022 akan dikenakan bayaran haji berjumlah RM10,980 seorang, peningkatan RM1,000 berbanding bayaran haji pada 2019.

Ketua Pegawai Eksekutif Lembaga Tabung Haji (TH), Datuk Seri Amrin Awaluddin bagi kategori bukan B40 pula akan dikenakan bayaran RM12,980.

“Kenaikan itu tidak dapat dielakkan berikutan beberapa kos termasuk inflasi, cukai nilai tambah (VAT), caj visa haji dan perlindungan insurans COVID-19 yang dikenakan Arab Saudi,” katanya dalam sidang media hari ini.

Ujarnya kadar bayaran haji berjumlah RM9,980 sebelum ini telah kekal sejak 2009 walaupun pelbagai kos menunaikan haji meningkat setiap tahun.

Jelas Amrin, ketetapan baharu itu bagi memastikan Bantuan Kewangan Haji dapat dirasai sepenuhnya oleh golongan yang memerlukan.

Berdasarkan infografik TH, kos haji bagi musim 1443H ialah RM25,540 dan Bantuan Kewangan Haji yang diberikan kepada B40 ialah RM14,560 manakala bukan B40 RM12,560.

Amrin dalam pada itu memaklumkan pihaknya merancang untuk mengeluarkan surat tawaran bermula Isnin ini.

Semalam Menteri di Jabatan Perdana Menteri (Hal Ehwal Agama) Senator Datuk Idris Ahmad mengumumkan kuota jemaah haji Malaysia bagi tahun ini adalah sebanyak 14,306 orang iaitu 45 peratus dari jumlah kuota tahunan sebenar. – AlHijrah Online


MOVENPICK HOTEL MILIK TH MENANG ANUGERAH PENGINAPAN MESRA MUSLIM

KUALA LUMPUR: Hotel patuh syariah milik Lembaga Tabung Haji (TH), Movenpick Hotel & Convention Center (MHCC) KLIA telah menerima dua pengiktirafan sebagai penginapan mesra muslim dan hartanah mesra alam.

Pengurus Besar Pelaburan Strategik TH, Muhammad Fawwaz Aminuddin berkata kejayaan MHCC diharap dapat menarik minat rakyat Malaysia kepada keunikan seni bina berunsur Islam di negara ini.

“MHCC adalah sebuah permata tersembunyi milik TH. Kami berharap dua anugerah ini akan membuka mata rakyat Malaysia kepada keunikan seni bina berunsur Islam di negara kita di samping menikmati kemudahan hospitaliti dan perkhidmatan bertaraf lima bintang,” katanya.

Menurut kenyataan TH, kemenangan hotel ikonik ini jelas membuktikan tahap reka bentuknya yang bukan sahaja unik tetapi berdasarkan kelestarian tinggi, serta pencapaian perkhidmatan yang menyerlahkan kedudukan MHCC di dalam industri perhotelan negara.

Jelas kenyataan TH hasil seni bina arkitek terkemuka dunia Hijjas Kasturi, MHCC telah memenangi kategori Platinum dalam pensijilan Pengiktirafan Penginapan Pelancongan Mesra-Muslim (MFAR) oleh Kementerian Pelancongan, Seni dan Budaya Malaysia (MOTAC) melalui Islamic Tourism Centre (ITC) pada 3 September 2020 lalu.

Hotel berkonsepkan patuh syariah itu juga dinobatkan sebagai Bangunan Komersil Hijau Baharu Terbaik oleh Malaysia Green Buildings Council (MGBC) pada 15 September 2020.

MHCC diiktiraf sebagai hotel mesra muslim berikutan kelengkapan dan fasiliti patuh syariah selain mempunyai restoran-restoran halal berserta cef-cef yang diiktiraf dan menawarkan maklumat tentang lokasi-lokasi masjid.

Hotel itu juga turut menawarkan kolam renang berasingan (bagi keluarga dan satu lagi bagi wanita khususnya); kemudahan gimnasium dan spa berasingan; petunjuk arah kiblat yang jelas dan tepat; serta menyediakan sejadah dan Al-Quran di setiap bilik penginapannya.

Sejak 2018 MHCC digunakan sebagai kompleks haji dan stesen berlepas jemaah haji tanah air.

Kedudukannya yang berhampiran dengan Lapangan Terbang Antarabangsa Kuala Lumpur (KLIA) memberi nilai tambah kepada pengunjung hotel sekali gus meningkatkan lagi faktor kemudahan pengangkutan. — AlHijrah Online.